PM UMUM PAKEJ PRIHATIN RAKYAT RM250 BILION HADAPI KESAN COVID-19

KUALA LUMPUR: Perdana Menteri Tan Sri Muhyiddin Yassin hari ini mengumumkan Pakej Rangsangan Ekonomi Prihatin Rakyat (PRIHATIN) sebanyak RM250 billion dengan matlamat melindungi rakyat, menyokong perniagaan dan memperkukuhkan ekonomi dalam menghadapi kesan pandemik COVID-19.

Jumlah itu termasuk suntikan fiskal sebanyak RM22 bilion, jaminan kerajaan sebanyak RM55 bilion dan lain-lain inisiatif yang mencakupi lebih RM153 bilion.

Daripada keseluruhan jumlah tersebut, yang turut merangkumi RM20 billion yang telah diumumkan sebelum ini, hampir RM128 bilion disalurkan untuk melindungi kebajikan rakyat, RM100 bilion untuk menyokong perniagaan termasuk Perusahaan Kecil dan Sederhana (PKS) dan RM2.0 bilion untuk mengukuhkan ekonomi negara.

Muhyiddin dalam ucapan beliau berkata keutamaan kerajaan waktu ini adalah untuk membendung penularan wabak COVID-19.

Menurutnya, Pakej PRIHATIN ini akan menyediakan bantuan segera untuk meringankan beban yang ditanggung oleh semua rakyat.

Khusus untuk membantu PKS termasuk usahawan mikro, kerajaan dan Bank Negara Malaysia (BNM) akan menyediakan dana tambahan berjumlah RM4.5 bilion yang merangkumi lima inisiatif utama merangkumi penambahan dana, jaminan kredit hingga pembiayaan perniagaan.

Perdana Menteri berkata dana dalam tabung Bantuan Kemudahan Khas untuk PKS akan ditambah sebanyak RM3 bilion, menjadikan jumlah keseluruhannya RM5.0 bilion, dengan kadar faedah bagi keseluruhan dikurangkan daripada 3.75 peratus kepada 3.5 peratus.

Saiz dana di bawah Kemudahan Semua Sektor Ekonomi pula akan ditingkatkan kepada RM6.8 bilion daripada RM1.0 bilion bagi meningkatkan lagi akses pembiayaan kepada PKS.

Selain itu dana tambahan sebanyak RM500 juta di bawah Skim Kredit Mikro yang menjadikan jumlah keseluruhan RM700 juta bagi pembiayaan mudah, turut disediakan.

Menurutnya, inisiatif ini terbuka kepada semua usahawan mikro dalam semua sektor perniagaan termasuk pengusaha taska, pengendali bas dan teksi, industri kreatif serta peniaga dalam talian.

PKS yang mempunyai rekod perniagaan kurang daripada empat tahun juga boleh memanfaatkan skim BizMula-i dan BizWanita-i Syarikat Jaminan Kredit Malaysia Berhad (CGC) untuk pembiayaan sehingga RM300,000.

Manakala Syarikat Jaminan Pembiayaan Perniagaan (SJPP) akan menyediakan kemudahan jaminan bernilai RM5.0 bilion selain meningkatkan kadar jaminan daripada 70 peratus kepada 80 peratus bagi syarikat PKS yang menghadapi masalah mendapatkan pinjaman.

“Menerusi inisiatif-inisiatif di atas, saya percaya institusi kewangan akan terus memberikan sokongan padu kepada PKS yang berdaya maju, lebih-lebih lagi dalam menghadapi cabaran ekonomi yang agak muram pada masa ini,” katanya.

Selain itu, Muhyiddin berkata, kerajaan juga prihatin dengan nasib pemilik syarikat yang mengalami masalah aliran tunai.

Bagi menangani masalah ini, kerajaan akan melaksanakan beberapa langkah, antaranya KWSP akan memperkenalkan program Khidmat Rundingan Majikan pada 15 April merangkumi pilihan penangguhan bayaran, penstrukturan dan penjadualan semula sumbangan majikan.

Pengecualian pembayaran levi Tabung Pembangunan Sumber Manusia (HRDF) bagi semua sektor untuk tempoh enam bulan mulai bulan April 2020 juga akan diperkenalkan dan kerajaan juga membenarkan penangguhan pembayaran ansuran cukai pendapatan kepada semua PKS untuk tempoh tiga bulan mulai 1 April, 2020.

“Ini adalah tambahan kepada langkah yang diumumkan terdahulu di mana Kerajaan telah memberi penangguhan bayaran ansuran cukai kepada perniagaan yang terjejas dalam sektor pelancongan selama enam bulan bermula 1 April 2020.

“Bagi sektor lain yang turut terkesan, mereka dibenarkan untuk meminda jumlah cukai pendapatan yang dikenakan pada bulan ketiga, keenam dan kesembilan ansuran dalam tempoh asas perniagaan,” kata perdana menteri. — BERNAMA


“Holocaust hanya alasan” – Pakar Yahudi

RABAT – Jacob Cohen, pakar pengkaji warga Maghribi berdarah yahudi membuat kenyataan dalam satu seminar bertajuk “Holocaust dan Agenda Zionist” bahawa Israel masih menggunakan tragedi ‘Holocaust’ sebagai alasan mendapatkan simpati dunia bagi menjustifikasikan tindakan mereka merampas tanah rakyat Palestin.

Beliau yang dikenali dengan idea anti-zionis dan aktivis hak asasi manusia berkata “ Israel sejak 1970an lagi berusaha menonjolkan tragedi tersebut bagi ‘mensucikan’ imej mereka dan dalam masa yang sama bagi mengalihkan perhatian dunia daripada tindakan keganasan yang mereka lakukan ke atas rakyat Palestin.

Tambah beliau “Israel kerap
menonjolkan isu ini di mata dunia bagi menunjukkan seolah-olah ia sering berada
dalam risiko ancaman”.

Cohen memberitahu bahawa Israel telah menyiarkan beberapa gambar menunjukkan situasi peniaga yahudi yang diboikot Nazi. Ia dilakukan sebagai strategi menagih simpati setelah sebahagian negara eropah bertindak memboikot produk Israel yang dikeluarkan oleh kilang yang dibina atas penempatan haram di Tebing Barat. Tindakan tersebut telah menyebabkan negara eropah menarik kembali keputusan boikot.

Tambah Cohen “Pelobi yahudi telah berusaha menjadikan tragedi holocaust sebagai peristiwa sejarah yang tidak boleh dipersoalkan sama sekali dengan menghalang mana-mana pihak daripada melakukan kajian berkenaan tragedi tersebut”.  – Al- Quds Foundation


TUJUH JEMAAH HAJI MALAYSIA TIDAK JALANI WUKUF

MAKKAH: Seramai tujuh daripada 31,600 jemaah haji Malaysia tidak dapat menyempurnakan ibadah wukuf pada Selasa lepas.

Menteri di Jabatan Perdana Menteri (Hal Ehwal Agama) Senator Datuk Dr Mohd Na’im Mokhtar berkata tiga jemaah haji berada di hospital Arab Saudi kerana koma dan empat di pusat rawatan Tabung Haji (TH) Makkah akibat masalah kesihatan mental.

Beliau berkata dua jemaah haji yang koma disebabkan serangan strok dan seorang lagi akibat radang paru-paru akan terus menerima rawatan di fasiliti kesihatan Arab Saudi sehingga doktor membenarkan mereka pulang ke tanah air.

“Seramai 54 pesakit pula telah dibawa berwukuf di dalam enam bas khas menerusi program Safari Wukuf,” katanya kepada pemberita selepas melawat pusat rawatan TH Makkah di sini.

Dalam pada itu, beliau berkata jemaah haji Malaysia kini berada di Mina, kira-kira 6 kilometer dari sini untuk melakukan ibadah melontar di tiga jamrah, iaitu fasa terakhir haji.

Sementara itu, Mohd Na’im sekali lagi mengingatkan rakyat Malaysia supaya menyemak dengan terperinci individu atau syarikat yang melakukan badal haji bagi mengelak ditipu.

“Isu berkaitan badal haji, penipuan ini dah banyak kali dan kita pun dah banyak kali beri peringatan supaya berhati-hati,” katanya menambah penipuan badal haji terus berlaku saban tahun berkemungkinan disebabkan sifat rakyat Malaysia yang berhati lembut dan senang mempercayai seseorang sehingga mudah tertipu.

Menurutnya rakyat boleh menggunakan perkhidmatan disediakan syarikat Pengelola Jemaah Haji (PJH) yang dilesen oleh TH untuk badal haji berbanding syarikat atau individu tanpa lesen yang memungkinkan berlakunya penipuan.

Badal haji atau ganti haji bermaksud seseorang yang telah melakukan haji untuk dirinya lalu melaksanakan haji untuk orang lain sama ada yang telah meninggal dunia atau sakit yang tiada harapan sembuh untuk melakukan ibadah haji di tanah suci. — AlHijrah Online


ISTERI MAUT DIPUKUL SUAMI DENGAN TUKUL BESI

DUNGUN: Seorang wanita maut dipercayai dibunuh suaminya dengan tukul besi dalam kejadian di Kampung Besol, Dungun pagi tadi.

Menurut laporan media, kejadian berlaku selepas mangsa baru pulang ke rumah dari menghantar anaknya ke sekolah.

Mangsa Rubiah Sabtu berusia 41 tahun itu dilapor mengalami kecederaan parah di dahi dan muka akibat dipukul suspek yang berusia 32 tahun.

Difahamkan suspek telah ke rumah keluarganya dan memberitahu mengenai tindakannya kemudian dipujuk untuk menyerah diri.

Suspek baru sahaja mendirikan rumah tangga dengan mangsa kira-kira setahun dan dikurniakan seorang anak perempuan yang kini berusia 3 bulan.

Mangsa juga mempunyai enam orang anak hasil perkahwinan terdahulu.

Ketua Polis Daerah Dungun Superitendan Baharudin Abdullah ketika dihubungi Alhijrahnews mengesahkan suspek telah ditahan dan motif kejadian akibat perselisihan faham dan masih disiasat.

Suspek akan direman esok dan kes disiasat mengikut Seksyen 302 Kanun Keseksaan. – AlHijrah Online


WILAYAH PERSEKUTUAN TETAPKAN DUA KADAR ZAKAT FITRAH

KUALA LUMPUR: Prihatin dengan beban umat Islam akibat COVID-19, Majlis Agama Islam Wilayah Persekutuan (MAIWP) dengan persetujuan Jawatankuasa Perundingan Hukum Syara’ Wilayah Persekutuan menetapkan dua kadar zakat fitrah pada tahun ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata kadar ditetapkan RM5 dan RM7 itu bagi meringankan beban umat Islam ekoran penularan wabak COVID-19.

Katanya, penetapan kadar zakat fitrah RM7 adalah berdasarkan harga beras bagi 2.6 kilogram beras Super Tempatan Gred A yang digunakan kebanyakan masyarakat.

“(Penetapan dua kadar zakat fitrah) Ini bertujuan bagi meringankan beban umat Islam yang kurang berkemampuan bagi menunaikan kewajipan itu,” katanya dalam kenyataan di sini hari ini.

Penetapan kadar zakat itu adalah selari dengan Resolusi Muzakarah Khas Kali Ke-2 Majlis Kebangsaan Bagi Hal Ehwal Ugama Islam Malaysia (MKI) yang bersidang pada 9 April 2020 melalui siaran langsung teleconference.

Zulkifli berkata muzakarah terbabit mengambil ketetapan bahawa; kaedah pembayaran zakat fitrah boleh dipelbagaikan mengikut kesesuaian di negeri dengan mengambil kira peraturan Perintah Kawalan Pergerakan semasa dan kadar zakat fitrah mengikut ketetapan yang diputuskan oleh pihak berkuasa agama negeri.

Walau bagaimanapun, jumlah bayaran zakat fitrah perlu dibuat bergantung kepada kemampuan pembayar dan ketua keluarga.

“Umat Islam di Wilayah Persekutuan boleh memilih untuk membayar antara dua kadar tersebut berdasarkan kemampuan masing-masing,” kata Zulkifli. — AlHijrah Online/ Syed Azwan Syed Ali


KERAJAAN TANGGUNG KOS HAJI RM1,000 BAGI SETIAP JEMAAH B40 – PM

KUALA LUMPUR: Kerajaan akan menanggung kenaikan kos haji bagi setiap jemaah kumpulan B40 tahun ini.

Perdana Menteri Datuk Seri Anwar Ibrahim berkata, kumpulan itu sepatutnya perlu membayar kenaikan kos haji sebanyak RM1,000 tahun ini.

“Tahun ini sepatutnya naik RM1,000…tetapi lepas saya kira-kira untuk B40 tidak perlu.

“Kerugian kenaikan RM1,000 itu akan ditanggung oleh Kementerian Kewangan supaya jemaah B40 boleh pergi haji tanpa kenaikan,” katanya  pada Kongres Nasional Khas Parti Keadilan Rakyat (PKR) 2023.

Tambah perdana menteri, perkara itu salah satu perubahan yang dilakukan oleh Kerajaan Perpaduan dalam mengurangkan beban yang ditanggung B40 dalam menunaikan rukun Islam kelima itu.

Tahun lalu Lembaga Tabung Haji (TH) memperkenalkan dua kategori kadar bayaran bagi jemaah haji muassasah yang pertama kali mengerjakan haji.

Bayaran sebanyak RM10,980 perlu dibayar oleh jemaah daripada golongan B40 iaitu peningkatan sebanyak RM1,000, manakala bayaran sebanyak RM12,980 dikenakan bagi jemaah bukan B40 iaitu melibatkan peningkatan sebanyak RM3,000. – AlHIjrah Online


KPDN PERKENAL PAKEJ RAHMAH INSURANS, TAKAFUL SERENDAH RM5 SEBULAN

PUTRAJAYA: Orang ramai terutamanya golongan B40 kini boleh mendapatkan perlindungan insurans atau takaful kemalangan diri, dengan sumbangan bulanan serendah RM5 atau RM36 setahun termasuk cukai jualan menerusi Pakej RAHMAH Insurans dan Pakej RAHMAH Takaful.

Menteri Perdagangan Dalam Negeri Dan Kos Sara Hidup Datuk Seri Salahuddin Ayub berkata pakej perlindungan diri RAHMAH itu, ditawarkan syarikat insurans dan takaful Etiqa General Insurance Bhd dan Etiqa General Takaful Bhd.

Beliau berkata pelan insurans kemalangan diri RAHMAH yang ditawarkan itu, termasuklah pampasan kepada peserta yang mengalami kecacatan kekal akibat kemalangan atau penyakit, atau kematian akibat kemalangan dengan perlindungan bernilai sehingga RM80,000.

“Pelan ini layak dimohon oleh seluruh rakyat Malaysia yang berusia antara 16 hingga 65 tahun, dan boleh diperbaharui sehingga usia 70 tahun,” katanya dalam sidang media selepas menghadiri Perhimpunan Bulanan Kementerian Perdagangan Dalam Negeri Dan Kos Sara Hidup (KPDN), serta melancarkan pakej perlindungan diri RAHMAH di sini hari ini.

Salahuddin berkata Allianz General Insurance Malaysia Bhd juga menawarkan pakej RAHMAH antaranya Insurans PerlindunganKu Allianz4All, yang menawarkan perlindungan kemalangan peribadi sehingga RM50,000, dengan premium tahunan pada kadar RM53.00 dan RM79.50 termasuk cukai jualan, sekiranya pemegang polisi dimasukkan ke hospital kerajaan akibat sakit atau kemalangan.

Beliau berkata menerusi pakej tersebut, pemegang polisi juga boleh menikmati dua manfaat tambahan iaitu pembayaran balik perbelanjaan perubatan dan bayaran bantuan kecemasan sekiranya berlaku pemindahan banjir sehingga RM750, bergantung kepada pelan yang dipilih tanpa kos tambahan.

Allianz General turut memperkenalkan perlindungan MotorcyclePlus, yang menawarkan perlindungan tambahan seperti kemalangan diri sehingga RM10,000 untuk penunggang dan pembonceng motosikal, serta pendapatan hospital, dilaksanakan melalui polisi insuran kenderaan motosikal berdasarkan kepada kapasiti enjin yang didaftarkan.

Turut diperkenalkan adalah polisi Allianz MotorcyclePlus Komprehensif bagi motosikal dengan kapasiti 250cc dan ke bawah, yang menawarkan perlindungan Peril Khas dan Bantuan Tepi Jalan sehingga 50 kilometer dan Faedah Bantuan Banjir sebanyak RM1,000 tanpa kos, di samping perlindungan sedia ada yang dinikmati oleh pelanggan Allianz MotorcyclePlus.

Salahuddin berkata pakej insurans dan takaful itu, menyasarkan individu terlibat dalam ekonomi gig serta menunggang motosikal seiring dengan Program Payung RAHMAH, agar turut meliputi segmen perlindungan diri dan harta benda seperti kenderaan bermotor.

Beliau berkata pelan yang ditawarkan melalui kedua-dua inisiatif berkenaan, mendorong membantu lebih ramai rakyat terutamanya golongan B40 untuk memiliki perlindungan insurans atau takaful pada masa hadapan, untuk perlindungan diri yang sewajarnya pada harga murah.


PRN: PASANGAN WARGA EMAS BERKERUSI RODA TUNAIKAN TANGGUNGJAWAB MENGUNDI

KEPALA BATAS: Sakit berkaitan saraf yang menyukarkan pergerakan sepasang suami isteri warga emas di sini tidak menghalang mereka menunaikan tanggungjawab untuk mengundi pada Pilihan Raya Negeri (PRN) hari ini.

Meskipun terpaksa bertongkat dan berkerusi roda, Mat Nordin Mat Aroff, 75, dan isteri, Noriah Saad, 69, tidak mahu terlepas peluang memilih sendiri wakil mereka di Dewan Undangan Negeri (DUN).

“Pagi tadi ada jentera dari satu parti politik yang membawa kami berdua ke sini untuk mengundi dan bila sampai di sini, petugas di sini menolak kami di atas kerusi roda yang disediakan.

“Kami berdua lama dah sakit dan jentera (parti ) ini juga yang membantu untuk bawa kami mengundi pada pilihan raya umum tahun lepas,” katanya kepada pemberita selepas selesai mengundi di SJK (C) Pei Yu bagi kerusi Dewan Undangan Negeri (DUN) Bertam di sini hari ini.

Katanya proses pengundian hari ini sangat teratur dengan persiapan lengkap di pihak Suruhanjaya Pilihan Raya (SPR) dalam menyediakan kerusi roda di pagar sekolah bagi kegunaan pengundi-pengundi yang memerlukan.

Mat Nordin berkata beliau sendiri selesai mengundi dalam tempoh 10 minit.

Terdahulu, calon kerusi DUN Bertam, Datuk Seri Reezal Merican Naina Merican (BN-UMNO) diiringi isteri Datin Seri Ismalina Ismail, anak perempuan Reena Awliyatul Imani dan menantu Ahmad Zaki Nor Azlan turut mengundi di pusat mengundi yang sama pada 9.50 pagi.

Beliau berharap cuaca yang baik akan mendorong lebih ramai pengundi keluar mengundi sekaligus meningkatkan peratusan keluar mengundi kali ini.

Reezal Merican yang juga Ahli Majlis Tertinggi UMNO, berdepan persaingan satu lawan satu menentang penyandang kerusi DUN Bertam Khaliq Mehtab Mohd Ishaq (PN-Bersatu).–AlHijrah Online


LAPORAN CERAPAN 1 SYAWAL 1443H TIDAK SAH, TERBATAL DINAFIKAN JAKIM

KUALA LUMPUR: Jabatan Kemajuan Islam Malaysia (JAKIM) menafikan laporan akhbar berkenaan hasil cerapan 1 Syawal 1443H atau 2 Mei 2022 yang lalu tidak sah dan terbatal.

Menurut JAKIM, hasil cerapan tersebut telah mengikut prosedur yang telah ditetapkan oleh Pejabat Penyimpan Mohor Besar Raja-Raja Malaysia.

“Pada petang 29 Ramadan 1443H, anak bulan telah berjaya dikesan melalui teleskop oleh salah seorang Ahli Jawatankuasa Melihat Anak Bulan Wilayah Persekutuan Labuan dan imej yang diperolehi telah disemak oleh jawatankuasa berkenaan.

“Selain itu, kakitangan Jabatan Ukur dan Pemetaan Malaysia (JUPEM) yang merupakan ahli jawatankuasa tersebut juga telah dapat mencerap hilal melalui peralatan teodolit,” jelas kenyataan itu hari ini.

Ujar JAKIM, imej yang diperolehi kemudiannya disahkan oleh Ketua Jawatankuasa Melihat Anak Bulan Labuan yang bertugas pada petang tersebut dan dilaporkan kepada Mufti Wilayah Persekutuan yang berada di lokasi cerapan rasmi Menara Kuala Lumpur.

“Satu perbincangan khusus juga kemudian dilaksanakan oleh Sahibus Samahah Mufti bersama pakar falak dan Ahli Jawatankuasa Melihat Anak Bulan Wilayah Persekutuan untuk mengesahkan imej yang diperolehi dengan membandingkan data-data hilal yang disediakan sebelum keputusan menerima kenampakan tersebut dibuat.

“Kenampakan hilal tersebut kemudiannya dilaporkan kepada Penyimpan Mohor Besar Raja-Raja Malaysia untuk diperkenan oleh Duli Yang Maha Mulia Seri Paduka baginda Yang Di-Pertuan Agong,” kata JAKIM.

Menjelaskan lebih lanjut, JAKIM berkata secara  teknikalnya, data hilal Syawal 1443H adalah tidak memenuhi syarat Kriteria Imkanur Rukyah (KIR) yang telah ditetapkan iaitu “ketika matahari terbenam ketinggian hilal sekurang-kurangnya 3⁰ dan Jarak Lengkung hilal Matahari 6⁰ 24“”.

Data hilal Syawal pada ketika itu adalah berada pada ketinggian 5⁰ 27“ dan Jarak Lengkung 5⁰ 28“.

“Daripada data tersebut dapat dirumuskan bahawa kedudukan hilal berada pada kedudukan kritikal atau 50/50 untuk dapat dilihat kerana salah satu syarat telah dipenuhi dan beza dengan syarat Kriteria Imkanur Rukyah terlalu kecil.

“Selain itu juga, tempoh cerapan hilal yang agak lama iaitu 27 minit dan keadaan cuaca yang baik membantu kepada proses cerapan dan peluang kenampakan hilal. Umur hilal yang mencecah 15 jam 28 minit juga menunjukkan bahawa lebar sabit hilal adalah lebih matang dan peluang kenampakan ketika itu adalah lebih cerah,” katanya.

Oleh kerana peluang kenampakan hilal pada ketika itu adalah 50/50, perkara ini telah dibincangkan dan diberi perhatian oleh Jawatankuasa Falak Wilayah Persekutuan yang dipengerusikan oleh Mufti Wilayah supaya segala kemungkinan tersebut diberi perhatian yang sewajarnya.

JAKIM juga menyangkal laporan artikel berkenaan yang menyatakan bahawa laporan kenampakan hilal Syawal 1443H tidak direkodkan dalam laman sesawang Pejabat Penyimpan Mohor Besar Raja-Raja Malaysia.

“Sehubungan itu, kenyataan bahawa pengisytiharan kenampakan hilal Syawal 1433H/ 2 Mei 2022 di Labuan terbatal adalah amat tidak tepat dan sangat mengelirukan.

“Semua pihak disarankan berhati-hati dalam mengeluarkan kenyataan atau sebarang kandungan berkaitan isu penetapan tarikh 1 Syawal supaya tidak berlakunya kegusaran dan polemik yang boleh menjurus kepada ketidaktenteraman awam.

“Masyarakat juga dinasihatkan untuk mendapatkan maklumat daripada sumber yang sahih dan berautoriti sebelum mengeluarkan sebarang komen,” kata JAKIM.

Dalam pada itu JAKIM menyeru kepada masyarakat awam supaya menghentikan sebarang polemik dan menunggu hasil keputusan cerapan Syawal 1444H yang akan diisytiharkan pada malam 29 Ramadan 1444H/ 20 April 2023 oleh Penyimpan Mohor Besar Raja Malaysia. – AlHijrah Online


PENUNGGANG MOTOSIKAL HILANG KAWALAN MAUT DIGILIS LORI

TAPAH: Seorang penunggang motosikal maut selepas hilang kawalan lalu terjatuh di atas jalan raya sebelum digilis lori di Kilometer 57 Jalan Ipoh-Kuala Lumpur di sini, pagi tadi.

Kejadian berlaku kira-kira jam 7.50 pagi melibatkan mangsa, M Sarasa, 50, yang mengalami kecederaan parah dan meninggal dunia di lokasi kejadian.

Ketua Polis Daerah Tapah Supt Wan Azharuddin Wan Ismail berkata, siasatan awal mendapati mangsa menunggang motosikal Honda Wave itu dalam perjalanan menuju ke arah Ipoh.

“Tiba di tempat kejadian, motosikal mangsa hilang kawalan dan terbabas lalu mangsa terjatuh di atas jalan raya.

“Sebuah lori jenis Nissan yang dipandu oleh seorang lelaki berumur 67 tahun dari arah sama gagal mengelak lalu menggilis mangsa,” katanya, hari ini.

Wan Azharuddin berkata, mayat dihantar ke Unit Forensik Hospital Tapah untuk tindakan selanjutnya dan kes disiasat mengikut Seksyen 41 (1) Akta Pengangkutan Jalan (APJ) 1987.–AlHijrah Online


BUNUH ISTERI: JIRAN TERKEJUT, SIMPATI NASIB DUA ANAK MANGSA

ARAU: Jiran kepada lelaki yang disyaki menikam mati isterinya dengan sebilah pisau di sini pagi tadi, mengakui terkejut dengan kejadian berkenaan.

Mad Radzi Ismail, 41, yang tinggal bersebelahan dengan rumah mangsa berkata pasangan yang dikenali sebagai ‘Mun’ dan ‘Lan’ itu, dikenalinya sejak empat tahun lepas.

Beliau juga memaklumkan tidak pernah mendengar pasangan itu bertengkar, sepanjang mereka berjiran.

“Saya balik daripada bekerja kira-kira 8 pagi tadi dan tidak mensyaki apa-apa, dan hanya sempat melihat suspek keluar daripada rumah dalam keadaan tergesa-gesa kira-kira 9 pagi,” kata bapa kepada dua anak itu kepada Bernama di sini.

Mad Radzi yang bekerja di sebuah kilang di sini juga menzahirkan rasa simpati terhadap nasib dua anak lelaki pasangan itu, masing-masing berusia lapan dan 10 tahun.

“Saya simpati dengan anak-anak mangsa yang masih kecil. Mereka memanggil saya ‘ayah’ kerana kerap bermain di rumah saya,” katanya.

Polis hari ini menahan seorang lelaki berusia 38 tahun yang disyaki menikam mati isterinya, 31, dengan sebilah pisau, di kediaman pasangan itu di Jalan Padang Nyu, di sini. — AlHijrah Online


MAKSIMUM 10 EKOR HAIWAN UNTUK IBADAH KORBAN DI MASJID DAN SURAU – ISMAIL SABRI

KUALA LUMPUR: Jumlah haiwan bagi tujuan ibadah korban dihadkan maksimum 10 ekor sahaja bagi masjid, surau, dan lokasi korban yang telah dibenarkan oleh Pejabat Agama Daerah dan Pihak Berkuasa Tempatan.

Menteri Kanan (Keselamatan) Datuk Seri Ismail Sabri Yaakob berkata bagi lokasi sembelihan yang kecil, jumlah yang dibenarkan bergantung kepada keluasan kawasan.

“Had ini tertakluk kepada keluasan lokasi. Kalau luas boleh sampai 10 ekor boleh.

“Kalau sempit (contoh) maksima 6 ekor, maka 6 ekorlah yang dibenarkan,” katanya pada sidang media Perintah Kawalan Pergerakan PKPP di Kuala Lumpur hari ini.

Dalam pada itu kerajaan menggalakkan agar ibadah korban dilakukan di rumah penyembelihan di bawah Jabatan Perkhidmatan Veterinar (28 buah) dan rumah penyembelihan Ruminan Swasta yang dilesenkan (31 buah).

Selain itu jumlah kehadiran sewaktu ibadah korban mengikut 20 orang untuk setiap ekor haiwan.

“Waktu ibadah korban di masjid dan surau hanya boleh diadakan selama 4 hari termasuk hari pertama Hari Raya Aidiladha, selepas solat Sunat Aidiladha dan tiga hari Tasyrik.

“Walaubagaimanapun, mengambil kira Hari Raya Aidiladha jatuh pada hari Jumaat, ibadah korban digalakkan untuk dilakukan pada hari kedua, ketiga dan keempat,” katanya.

Ismail Sabri berkata jamuan makan di tapak korban adalah tidak dibenarkan kecuali makanan dibungkus. — AlHijrah Online / Zaim Zamani


KEBENARAN RAPAT SAF: UMAT ISLAM PERLU TERUS PATUH SOP – IDRIS

PUTRAJAYA: Umat Islam di negara ini diingatkan agar sentiasa mematuhi prosedur operasi standard (SOP) pencegahan COVID-19 ketika menunaikan solat berjemaah tanpa penjarakan fizikal (rapat saf) di masjid dan surau.

Menteri di Jabatan Perdana Menteri (Hal Ehwal Agama) Datuk Idris Ahmad berkata pematuhan SOP juga perlu dipraktikkan ketika menghadiri sebarang program keagamaan sepanjang Ramadan.

“Aspek pematuhan SOP perlu dikekalkan. Yang belum ambil vaksin atau dos penggalak, perlu segera berbuat demikian,” katanya pada sidang media selepas melancarkan Program Sambutan Ihya’ Ramadan Peringkat Kebangsaan di sini hari ini.

Perdana Menteri Datuk Seri Ismail Sabri pada 8 Mac lepas mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula 1 April 2022.

Idris dalam pada itu menasihatkan ‘geng plastik hitam’ agar tidak mengulangi perbuatan sama untuk mengelakkan diri dari terus dibelenggu dosa kerana tidak berpuasa wajib ketika Ramadan. —AlHijrah Online


MADRASAH LETAK REPLIKA CAPAL DISIASAT

IPOH: Sebuah madrasah di Perak disiasat susulan gambar tular memaparkan replika kayu berbentuk capal diletakkan pada hadapan mihrab atau sudut bahagian imam di dalam surau.

Memetik Harian Metro, Timbalan Mufti Perak, Datuk Zamri Hashim berkata, beberapa kakitangan daripada Jabatan Mufti Negeri Perak (JMNP) akan dihantar ke madrasah terbabit hari ini yang dipercayai terletak di Lenggong, untuk siasatan.

“Saya ingin pastikan sama ada lambang itu masih ada di sekolah (madrasah) berkenaan atau sebaliknya, selain mengenal pasti apa tujuan ia diletakkan di situ,” katanya kepada Harian Metro.

Sejak semalam tular gambar replika capal berkenaan di laman-laman media sosial.

Penularan gambar itu mendapat pelbagai reaksi dan rata-rata orang awam menyeru pihak berwajib untuk mengambil tindakan yang perlu. — AlHijrah Online

KREDIT: HARIAN METRO


EMPAT PRINSIP ISLAM TANGANI MASALAH ALAM SEKITAR

KUALA LUMPUR: Ketika dunia memberikan tumpuan kepada masalah COVID-19, isu perubahan iklim dan pencemaran alam sekitar terus menimbulkan kebimbangan.

Berdasarkan laporan media, vaksin COVID-19 berkemungkinan akan tersedia tidak lama lagi dan memberi sinar kepada masalah yang telah meragut lebih 1.4 juta nyawa di seluruh dunia.

Namun menurut Pengerusi Institut Kefahaman Islam Malaysia (IKIM) Tun Ahmad Sarji Abdul Hamid, sayangnya tiada ‘vaksin’ untuk isu perubahan iklim dan pencemaran alam sekitar.

Pun begitu, ujar Tun Ahmad Sarji, terdapat beberapa prinsip Islam yang boleh dijadikan pegangan untuk menyelesaikan kedua-dua masalah tersebut.

“Prinsip pertama adalah khalq atau pencipta. Kesedaran terhadap sumber yang kita gunakan mempunyai pencipta agar manusia tidak mengeksploitasi sumber yang terhad, tetapi sebaliknya berusaha untuk memastikan ia digunakan secara lestari.

“Prinsip yang kedua adalah khilafah atau penjaga di mana manusia memainkan peranan sebagai pemegang amanah dan penjaga semua sumber di dunia dan memelihara kepercayaan yang diberikan oleh Allah SWT,” kata Tun Ahmad Sarji.

Prinsip seterusnya menurut beliau ialah mizan atau seimbang yang bermaksud pembangunan melibatkan sumber semula jadi perlu dipastikan tidak mengganggu keseimbangan yang dicipta Allah SWT untuk mengelakkan kehancuran.

Selain itu katanya satu lagi prinsip Islam untuk memelihara alam ialah syukur di mana manusia perlu menghargai atas nikmat yang dikurniakan dan bersama-sama melindunginya untuk generasi akan datang.

Beliau berkata demikian ketika ucapan pembukaan Persidangan Reaksi Agama Terhadap Isu Perubahan Iklim dan Pencemaran Alam Sekitar yang dianjurkan secara dalam talian oleh IKIM hari ini.

Persidangan tersebut menghimpunkan pakar-pakar alam sekitar berdiskusi berhubung isu dan langkah yang boleh diambil untuk memelihara alam demi kebaikan bersama. — AlHijrah Online / Zaim Zamani


KELUARGA MANGSA REMAJA BASIKAL LAJAK LEGA DAPAT PEMBELAAN

JOHOR BAHRU: Keluarga remaja yang terlibat kemalangan basikal lajak hari ini menzahirkan kesyukuran dan kelegaan apabila akhirnya tragedi yang menyebabkan kematian lapan remaja itu mendapat pembelaan.

Bagaimanapun tragedi itu sukar untuk dilupakan oleh keluarga mangsa selain memberikan kesan yang mendalam dalam hidup mereka serta menyebabkan gangguan emosi.

Sabariah Yusof, 54, ibu kepada Allahyarham Mohamad Azhar Amir,16, berkata sehingga kini dia masih terbayang anaknya itu berada di rumah, meskipun telah menghadap Ilahi sejak lima tahun yang lepas.

“Bangun pagi sahaja saya rasa hendak kejut dia pergi sekolah, terbayang dia masih ada. Katil dia selalu tidur juga saya tidak alih, masih ada.

“Rasa kecewa sebelum ini wanita terbabit terlepas, sebenarnya tidak tahu hari ini dia dijatuhkan hukuman, rasa bersyukur sangat (kematian) dapat pembelaan, tidak boleh diungkapkan perasaan. Bagaimanapun saya reda atas kejadian ini kerana ujian Allah,” katanya kepada pemberita ketika ditemui di rumahnya di Senibong, di sini hari ini.

Ibu kepada 10 cahaya mata itu berkata kejadian tersebut menyebabkan emosinya terganggu terutama selepas mengetahui terdapat orang ramai yang mengecam kejadian itu dan menyalahkan ibu bapa, namun dia reda dan sentiasa mendapat sokongan moral daripada penduduk setempat, keluarga terdekat dan guru-guru sekolah.

Dia berkata anak kelapannya itu juga merupakan seorang anak yang baik dan ringan tulang kerana sering membantunya menjual puding.

“Saya rasa sedih (apabila ada orang mengecam), sebab dia anak yang sangat baik dan sangat rapat dengan saya, selalu hantar saya pergi kerja.

“Dia juga jarang naik basikal, kerana setiap malam bantu saya meniaga puding..dia akan jual dari warung ke warung berdekatan. Balik dari meniaga (hari kejadian) dia keluar dan terlibat kemalangan,” katanya.

Sementara itu Salman Ahmed, 56, yang merupakan bapa kepada Muhamad Arif, 20, yang terselamat dalam kejadian itu, berkata anaknya sering mengalami gangguan emosi setiap kali terkenang kejadian itu, selepas cedera parah dan mengalami gegaran otak pada kemalangan tersebut.

Katanya kejadian itu turut menyebabkan anak bongsunya yang ketika itu berusia 15 tahun, mengalami trauma apabila setiap kali melihat basikal selain tidak keluar bergaul dengan orang ramai selepas menduduki peperiksaan Sijil Pelajaran Malaysia.

“Dia tidak boleh lihat basikal, cerita pasal kejadian itu atau lihat gambar pun tidak boleh, kalau ingat dia tidak boleh tidur. Lega (wanita itu) dijatuhkan hukuman, selagi hayat dikandung badan, selagi itu pakcik tidak dapat lupa peristiwa ini,” katanya.

Bapa kepada tiga anak itu turut menjelaskan Muhamad Arif kini bekerja di sebuah kilang di Masai Lama sejak dua tahun lepas.

Mahkamah Tinggi hari ini menjatuhkan hukuman penjara enam tahun dan denda RM6,000 ke atas Sam Ke Ting, 27, selepas didapati bersalah atas pertuduhan memandu secara melulu sehingga menyebabkan kematian lapan remaja berbasikal lajak, lima tahun lepas.

Sam yang ketika kejadian berusia 22 tahun, didakwa melakukan kesalahan itu di Jalan Lingkaran Dalam, Johor Bahru, pada 3.20 pagi 18 Feb 2017.–AlHijrah Online


SILAT TERIMA PENGIKTIRAFAN UNESCO

KUALA LUMPUR: Seni mempertahankan diri silat berjaya disenaraikan di bawah kategori Representative List of the Intangible Cultural Heritage of Humanity oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).

Pengiktirafan itu diberikan pada persidangan mesyuarat sesi ke-14 Intergovernmental Committee for the Safeguarding of Intangible Cultural Heritage yang berlangsung di Bogota, Colombia dari 9 hingga 14 Dis.

Menteri Pelancongan, Seni dan Budaya Datuk Mohamaddin Ketapi dalam satu kenyataan hari ini berkata perkara itu diputuskan oleh badan dunia itu yang dianggotai oleh 24 Ahli Jawatankuasa yang bermesyuarat, terdiri daripada negara-negara anggota yang dipilih untuk mengisi kerusi jawatankuasa itu untuk tempoh enam tahun.

“Penyenaraian di peringkat UNESCO merupakan pengiktirafan bertaraf dunia ke atas satu daripada khazanah warisan negara bagi warisan kebudayaan tidak ketara.

“Penyenaraian ini juga akan memperlihatkan komitmen Malaysia dalam melindungi warisan dunia dan secara tidak langsung akan mendapat perhatian pelbagai pihak dan dunia,” katanya menerusi kenyataan di sini, hari ini.

Pencalonan silat di bawah senarai itu dan dokumen berkaitan telah dihantar kepada UNESCO di Paris pada 30 Mac tahun lepas dan ia mendapat kerjasama dan bantuan yang baik daripada pelbagai agensi kerajaan Persekutuan dan negeri.

Mohamaddin berkata pengiktirafan kali ini amat bermakna selepas Malaysia telah mendapat pencalonan dunia kali pertama iaitu ‘Mak Yong’ dalam kategori Masterpieces of the Oral and Intangible Cultural Heritage of Humanity (Originally Proclaimed 2005) semasa persidangan sesi ke-3 jawatankuasa itu di Istanbul, Turki pada tahun 2008.

Ia diikuti kejayaan kali kedua apabila Malaysia mendapat pengiktirafan ‘Dondang Sayang’ dalam kategori Representative List of the Intangible Cultural Heritage of Humanity semasa persidangan sesi ke-13 di Port Louis, Mauritius pada tahun 2018.

Jelasnya, pengiktirafan itu sekali gus akan mengukuhkan hubungan jaringan dengan kebanyakan negara anggota yang secara langsung akan membantu memudahkan Malaysia mengangkat lebih banyak pencalonan warisan kebudayaan tidak ketara pada masa akan datang.

Delegasi Malaysia ke persidangan itu diketuai Ketua Pengarah Jabatan Warisan Negara Mesran Mohd Yusop dan turut disertai antaranya Timbalan Perwakilan Tetap Pejabat Perwakilan Tetap Malaysia ke UNESCO Zuraini Abidin selain turut dihadiri Presiden Persekutuan Silat Kebangsaan Malaysia (PESAKA) Tan Sri Mohd Ali Mohd Rustam. — BERNAMA


PERMOHONAN VISA UMRAH 1444 HIJRAH DIBUKA MULAI HARI INI

KUALA LUMPUR: Kementerian Haji dan Umrah Arab Saudi mengumumkan permohonan visa umrah 1444 Hijrah bagi jemaah luar negara dibuka mulai hari ini.

Agensi Berita Arab Saudi (SPA) memetik kenyataan kementerian itu pada Rabu melaporkan, jemaah umrah dari dalam dan luar Arab Saudi akan mengerjakan ibadah umrah dan ziarah Masjid Nabawi mulai 30 Julai ini.

Syarikat agensi umrah dan ziarah juga diingatkan untuk melampirkan dokumen pendaftaran perniagaan, keahlian IATA dan dokumen-dokumen berkaitan.

Menurut kenyataan itu, pemohon visa juga disyaratkan telah mengambil vaksinasi COVID-19 yang diiktiraf kerajaan Arab Saudi, selain menpunyai sijil lengkap vaksinasi yang diperakui sah negara masing-masing bagi menjamin pencegahan penularan COVID-19. – AlHijrah Online


Muhammad Adib meninggal dunia

KUALA LUMPUR, 18 Disember – Akhirnya dia pergi juga.  Demikianlah anggota Bomba, Muhammad Adib Mohd Kassim yang mengalami kecederaan parah akibat dipukul dalam insiden rusuhan di Kuil Sri Maha Mariamman di Subang Jaya pada 27 November lalu meninggal dunia pukul 9.41 malam tadi  di Institut Jantung Negara (IJN).

Menurut Astro Awani, perkara itu diumumkan oleh Menteri Perumahan dan Kerajaan Tempatan (KPKT), Zuraida Kamaruddin di IJN malam tadi. Pada Ahad lalu IJN mengeluarkan kenyataan memaklumkan  tahap kesihatan Muhammad Adib kembali merosot dengan fungsi paru-parunya yang menurun.

Perdana Menteri Tun Dr Mahathir Mohamad  turut melahirkan rasa yang amat sedih dengan berita kepulangan anggota Bomba itu. Menerusi akaun Twitternya, Dr Mahathir mendoakan agar roh Allahyarham ditempatkan dalam kalangan orang yang beriman.

“Innalillahiwa innailaihi rajiun. Saya amat sedih menerima berita ini. Semoga roh Allahyarham ditempatkan dalam kalangan golongan yang beriman. Takziah kepada keluarga Allahyarham Muhammad Adib atas pemergian beliau. Al-fatihah,” tulis Perdana Menteri.

Sementara itu Timbalan Pengarah Jabatan Bomba dan Penyelamat Selangor, Hassan As’ari Omar berkata, bedah siasat dilakukan di Institut Perubatan Forensik Negara (IPFN), Hospital Kuala Lumpur (HKL)  dan terus dimandi, dikafan dan disolatkan di IPFN.

Hassan berkata,  setiba di kampung halaman di Kampung Tebengau, Kuala Kedah,   jenazah Muhammad Adib  akan  dikebumikan dengan penuh istiadat  kebombaan sebagai penghormatan terakhir kepada Allahyarham.

Pagi ini jenazah Adib dibawa ke Lapangan Terbang Subang untuk diterbangkan dengan helikopter ke Kuala Kedah.

Muhammad Adib dijangka melangsungkan perkahwinannya dengan Nurul Najihah Mohd Radzi pada 22 Disember ini dan ketika kejadian berlaku semua persiapan majlis telah dilakukan oleh kedua-dua keluarga.

Sejak berita kematian Allahyarham tersebar seawal pukul 10 malam tadi, hari ini di laman-laman sosial terutama Facebook  turut menyiarkan kad undangan perkahwinan Allahyarham sambil menitipkan doa semoga rohnya ditempatkan dalam kalangan orang beriman.

Susulan kematian anggota bomba berusia 24 tahun itu, Timbalan Ketua Polis Selangor Datuk Ab Rashid Ab Wahab  dipetik sebagai berkata,  kes itu kini diklasifikasikan semula sebagai kes bunuh.


ARAK TIMAH: TUKAR NAMA ARAK KEPADA YANG LAIN

KUALA LUMPUR: Syarikat pengeluar arak tempatan jenama Timah digesa untuk menukarkan namanya kepada yang lain.

Menteri di Jabatan Perdana Menteri (Hal Ehwal Agama) Senator Idris Ahmad berkata, nama itu boleh menimbulkan kekeliruan dan provokasi.

“Setuju tukar nama, sepatutnya benda bersifat provokasi ini jangan wujud.

“Nama yang boleh timbulkan kekeliruan, arak tetap haram atas nama apa pun,” katanya dalam sidang media selepas merasmikan Sambutan Maulidur Rasul peringkat Wilayah Persekutuan di Masjid Wilayah Persekutuan, hari ini.

Jelasnya, beliau tidak bersetuju dengan pemilihan nama tersebut yang jelas cuba untuk mewujudkan normalisasi.

Tambah Idris, umat Islam tetap diharamkan untuk minum minuman keras walaupun dilabel dengan sebarang nama, seperti yang dijelaskan dalam agama Islam.

“Dalam hadis Nabi Muhammad SAW pun ada sebut akan berlaku dalam kalangan umatku nanti, manusia akan minum arak dengan pelbagai nama. Kita tidak boleh letak nama begitu,” katanya.

Idris juga memaklumkan bahawa pihaknya akan membawa perkara tersebut untuk dibincangkan dengan Kementerian Perdagangan Dalam Negeri dan Hal Ehwal Pengguna (KPDNHEP).

Sementara itu, Mufti Pulau Pinang Datuk Seri Wan Salim Wan Mohd Noor turut menggesa kerajaan untuk mengarahkan syarikat pengeluar minuman beralkohol tempatan itu agar segera menukar jenama ‘Timah’ berserta gambar pada botol yang digunakan.—AlHijrah Online


LALI HADAP BANJIR, PENDUDUK TUNTUT WAKIL RAKYAT SELESAIKAN MASALAH SEJAK 30 TAHUN

TELUK INTAN: Sesiapa yang dilantik sebagai wakil rakyat di kerusi Dewan Undangan Negeri (DUN) Changkat Jong pada Pilihan Raya Umum ke-15 (PRU15), perlu menyelesaikan masalah banjir yang kerap berlaku sehinggakan penduduk sudah lali berhadapan dengan musibah tersebut sejak lebih 30 tahun lamanya.

Menurut penduduk, masalah tersebut membelenggu mereka apabila hujan lebat berpanjangan sehingga menyebabkan kediaman dinaiki air dengan pantas sehingga membawa igauan ngeri kerana perlu menyelamatkan diri dan ahli keluarga sebelum sebarang masalah berlaku.

Seorang mangsa banjir, Rashidah Darus, 35 dari Kampung Batu 7, Jalan Changkat Jong berkata saban tahun pada musim tengkujuh, dia sekeluarga bersama penduduk kampung yang lain akan berpindah ke PPS Dewan Sekolah Menengah Abdul Rahman Talib (SMART) yang dianggapnya sebagai rumah kedua.

“Sebelum ini pun ketika mengandung anak ketiga saya dipindahkan ke PPS. Kami sudah lali dengan keadaan ini. Ia memang berlaku setiap tahun semasa arwah kedua ibu bapa saya masih ada, inilah keadaannya dari saya kecil hinggalah sudah beranak-pinak,” katanya yang mengandung 32 minggu ketika ditemui di PPS tersebut.

Bagi penduduk warga emas, Jabar Shah Idris, 65, hujan lebat sentiasa menjadi igauan dan beliau sekeluarga akan bersiap sedia dengan segala kemungkinan berlaku banjir.

“Petang kelmarin bila saya tengok aliran air dan parit telah bertakung saya sudah jangka akan berlakunya banjir dan saya serta isteri siap selamatkan dahulu apa yang patut. Kampung Batu 7, 8 dan 9 memang kerap berlaku banjir pada musim tengkujuh disebabkan berada di kawasan rendah dan apa yang kami boleh buat kena sentiasa berjaga-jaga bila tibanya musim hujan,” katanya

Seorang lagi mangsa banjir, Nawawi Osman, 65, pula memberitahu kawasan kampungnya merupakan lokasi yang sering berlaku banjir sekiranya hujan turun dalam jangka masa lama namun beliau redha dan bersyukur tiada kemalangan jiwa dilaporkan.

Mereka adalah antara 114 mangsa banjir daripada 33 keluarga yang ditempatkan di Dewan Sekolah Menengah Abdul Rahman Talib (SMART) di sini sejak pagi semalam.

Sementara itu jurucakap Angkatan Pertahanan Awam Malaysia (APM) memaklumkan sehingga kini terdapat enam PPS dibuka melibatkan Sekolah Kebangsaan Changkat Lobak, Kerian ; Dewan Sekolah Menengah Abdul Rahman Talib (SMART) ; Dewan Orang Ramai Kampung Piandang, Siputeh; Dewan Orang Ramai Kampung Jelapang, Dewan Orang Ramai Kampung Simpang Halt dan Dewan Serbaguna Kampung Padang Tembak.

“Kesemua PPS ini menempatkan 253 mangsa daripada 68 keluarga ,” katanya dalam satu kenyataan hari ini.

Kerusi DUN Changkat Jong terletak dalam Parlimen Teluk Intan, menyaksikan penyandangnya Mohd Azhar Jamaluddin (BN) akan ditentang Nadziruddin Mohamed Bandi (Perikatan Nasional), Badrul Hisham Badarudin (Pakatan Harapan) dan Muhammad Amirul Mahfuz (Pejuang). –AlHijrah Online


FESTIVAL BON ODORI ERAT SEMANGAT MUHIBAH RAKYAT MALAYSIA, JEPUN – SULTAN SELANGOR

SHAH ALAM: Sultan Selangor Sultan Sharafuddin Idris Shah berpandangan Festival Bon Odori yang diraikan di Malaysia sejak berpuluh tahun, merupakan satu perayaan kebudayaan bagi mengeratkan semangat muhibah antara rakyat Malaysia dengan komuniti masyarakat Jepun yang bekerja dan bermastautin di negara ini.

Baginda bertitah apa saja bentuk budaya yang diamalkan oleh setiap masyarakat di dunia ini, sememangnya ada hubung kait dengan agama namun seiring peredaran zaman, amalan budaya tersebut tidak lagi menonjolkan ciri-ciri keagamaan.

Titah baginda lagi sambutan Bon Odori di Malaysia lebih kepada festival kebudayaan yang mempamerkan budaya tradisional rakyat Jepun khususnya tarian, persembahan gendang, perhiasan tanglung, pakaian dan makanan tradisi Jepun serta produk makanan tempatan.

“Ia juga dipromosikan sebagai hari untuk menyatukan kembali keluarga dan rakan-rakan yang sudah lama tidak bertemu,” titah baginda menerusi hantaran di Facebook, Selangor Royal Office.

Sultan Sharafuddin bertitah festival itu telah menjadi popular apabila banyak syarikat dari Jepun melabur dan membuka cawangan kilang mereka di Selangor dan ia telah menjadi platform bagi memperkenalkan budaya hiburan Jepun.

Sultan Sharafuddin memaklumkan baginda sendiri pernah menghadiri sambutan perayaan ini pada 2016 diiringi oleh Duta Besar Jepun ke Malaysia dan menerusi pemerhatian baginda, sambutan Bon Odori tidak melibatkan upacara berbentuk keagamaan atau ritual (syirik) yang boleh memesongkan akidah mereka yang hadir menyaksikan.

Bagaimanapun, baginda telah menitahkan pihak Jabatan Agama Islam Selangor (JAIS) dan wakil Majlis Bandaraya Shah Alam (MBSA) untuk hadir ke festival tersebut bagi mendapatkan gambaran sebenar dan memastikan sambutannya tidak merosakkan akidah umat Islam.

Baginda tidak mahu pihak-pihak tertentu khususnya ahli-ahli politik menggunakan isu-isu yang menyentuh sensitiviti agama sebegini untuk kepentingan peribadi dan meraih populariti semata-mata.

Sultan Sharafuddin juga menggesa mereka agar tidak sewenang-wenangnya melabelkan sesuatu perkara itu negatif tanpa membuat kaji selidik yang mendalam dan perlu berlaku adil dalam membuat apa jua kenyataan umum yang melibatkan keharmonian bermasyarakat.

Pada masa yang sama, baginda mencadangkan agar Menteri Di Jabatan Perdana Menteri (Hal Ehwal Agama) Datuk Idris Ahmad untuk hadir ke program sambutan Bon Odori pada 16 Julai 2022 di Kompleks Sukan Negara Shah Alam (Panasonic) supaya dapat memahami perbezaan di antara agama dan budaya.

Baginda juga tidak mahu menteri itu menggunakan platform Jabatan Kemajuan Islam Malaysia (JAKIM) untuk membuat kenyataan yang mengelirukan dan tidak tepat serta boleh menjejaskan imej dan reputasi JAKIM.–AlHijrah Online


WANITA MAUT DIPERCAYAI DIBAHAM BUAYA KETIKA MEMANCING

KINABATANGAN: Seorang wanita ditemukan maut hari ini dipercayai dibaham seekor buaya ketika melakukan aktiviti memancing petang semalam di tebing sebuah sungai di Kampung Tanjung Bulat Sinar Jaya, Kota Kinabatangan dekat sini.

Menurut kenyataan Jabatan Bomba dan Penyelamat Malaysia (JBPM) Sabah, mangsa dikenali sebagai Norsila Sayong, 32, dijumpai oleh orang awam bersama pasukan penyelamat pada 6.53 pagi tadi kira-kira 800 m dari lokasi terakhir mangsa dilaporkan hilang.

JBPM menerima panggilan kecemasan mengenai kehilangan mangsa pukul 3.42 petang semalam dan sepasukan lima anggota dari Balai Bomba dan Penyelamat Kota Kinabatangan bergegas ke tempat kejadian sejauh 12 km dari balai.

Mangsa diserahkan kepada pihak polis untuk tindakan selanjutnya.

Kawasan sungai tersebut, yang bersambung dengan Sungai Kinabatangan sering menjadi lokasi memancing ketika air pasang.–AlHijrah Online


PENAGIH PUKUL BAPA TIRI KERANA TIDAK DAPAT WANG BELI DADAH

YAN: Seorang lelaki bertindak memukul dan menendang bapa tirinya gara-gara tidak diberikan wang untuk membeli dadah.

Kejadian berlaku di Kampung Ruat, Yan kira-kira jam 8.30 pagi semalam.

Ketua Polis Daerah Yan, Deputi Superintendan Shahnaz Akhtar Haji berkata, ketika kejadian mangsa berusia 71 tahun bersama isterinya berada di bahagian ruang tamu rumah.

Suspek dikatakan masuk ke dalam rumah kemudian terus meminta wang kepada bapa tirinya untuk membeli dadah.

Shahnaz berkata, mangsa bagaimanapun enggan menuruti kehendak tersebut menyebabkan suspek naik berang dan menumbuk mangsa di bahagian belakang kepala sebelah kiri mangsa.

Bimbang terus dibelasah, mangsa dan isteri kemudian keluar dari rumah sebelum suspek meluru keluar dan menendang di bahagian belakang badan lelaki warga emas itu.

Kejadian menyebabkan mangsa mengalami kecederaan di dada, muka dan telinga.

Mangsa yang bimbang nyawanya dan isteri terancam bertindak membuat laporan polis di Ibu Pejabat Polis Daerah Yan.

Shahnaz berkata, susulan itu suspek berusia 29 tahun yang tidak bekerja telah berjaya ditahan polis pada jam 6.45 petang di kawasan Lubuk Boi.

Suspek ditahan dan disiasat mengikut Seksyen 323 Kanun Keseksaan 18A Akta Keganasan Rumahtangga 2012. – AlHijrah Online


PEPERIKSAAN PENILAIAN SEKOLAH RENDAH AGAMA DIBATALKAN

SHAH ALAM: Peperiksaan Penilaian Sekolah Rendah Agama (PSRA) yang dijadualkan pada 23 hingga 27 Ogos depan dibatalkan Jabatan Agama Islam Selangor (JAIS).

Pengarahnya Datuk Mohd Shahzihan Ahmad berkata JAIS akan melaksanakan kaedah pentaksiran baharu yang setara dan seimbang bagi menggantikan peperiksaan tersebut.

“Keputusan pembatalan peperiksaan PSRA dibuat, berikutan pelaksanaan sekatan pergerakan penuh fasa pertama di seluruh negara dan trend semasa penularan, peningkatan jangkitan dan jumlah kematian akibat COVID-19 di Selangor yang meningkat tinggi.

“Situasi membimbangkan dan tidak menentu, memerlukan usaha serta inisiatif JAIS bagi memastikan kesan dari fakta COVID-19 di Selangor tidak menjadi sebab yang boleh menggugat keselamatan, kesejahteraan dan kesihatan pelajar, guru, petugas peperiksaan, ibu bapa seterusnya masyarakat umum.

“Pada masa sama, keputusan ini akan turut membantu usaha berterusan semua pihak melandaikan lekuk penularan COVID-19,” katanya dalam satu kenyataan, hari ini.

Selain itu katanya JAIS berpandangan pembelajaran formal yang tidak dapat dijalankan seperti biasa akan memberi impak yang besar terhadap kemampuan guru dan pelajar dalam menghadapi persediaan peperiksaan PSRA mengikut format dan protokol peperiksaan seperti lazimnya.

Dalam pada itu beliau memberi jaminan kaedah pentaksiran baharu yang akan dibuat nanti sesuai dengan syarat dan kriteria ditetapkan bagi pemilihan pelajar untuk ke Tingkatan 1 di Sekolah Agama Bantuan Kerajaan (SABK) dan Maahad Integrasi Tahfiz Selangor (MITS) sesi kemasukan tahun 2022. — AlHijrah Online


KWSP: PENGELUARAN AKAUN 1 DIPERSETUJUI DAN KADAR CARUMAN 9%

KUALA LUMPUR: Kerajaan telah bersetuju untuk pengeluaran simpanan Kumpulan Wang Simpanan Pekerjaan (KWSP) daripada Akaun 1 secara bersasar, dalam Belanjawan 2021.

Menteri Kewangan, Tengku Datuk Seri Zafrul Tengku Abdul Aziz berkata, inisiatif tersebut membenarkan ahli KWSP untuk mengeluarkan RM500 sebulan dengan jumlah sehingga RM6,000 untuk 12 bulan.

“Pengeluaran ini adalah bagi membantu ahli-ahli yang kehilangan pekerjaan dan dijangka meringankan beban kewangan kepada 600,000 ahli yang terjejas.

“Mengambil kira kedua-dua inisiatif i-Lestari serta kemudahan pengeluaran Akaun 1 ini, jumlah keseluruhan pengeluaran tunai adalah sehingga RM12,000.

“Diunjurkan keseluruhan bayaran bagi pengeluaran Akaun 1 akan melibatkan RM4 bilion,” katanya pada pembentangan Belanjawan 2021 di Dewan Rakyat hari ini.

Tambahnya, ahli yang layak boleh memohon mulai Januari 2021.

Selain itu, kadar caruman minimum KWSP pekerja akan dikurangkan daripada 11 kepada 9 peratus mulai Januari 2021 untuk tempoh 12 bulan bagi meningkatkan pendapatan boleh guna atau ‘take-home pay’.

“Ini akan memanfaatkan pencarum KWSP dengan nilai inisiatif sehingga RM9.3 bilion.

“KWSP juga telah memperkenalkan kemudahan pengeluaran i-Lestari pada bulan April yang membenarkan ahli membuat pengeluaran sebanyak RM500 sebulan, selama 12 bulan dengan jumlah keseluruhan sehingga RM6,000,” katanya.

Skim tersebut ujar beliau telah memanfaatkan 4.7 juta ahli dengan nilai RM11.6 bilion.–AlHijrah Online


BESARKAN ANAK ANGKAT ISLAM, CHEE DIKURNIA ANUGERAH MAULIDUR RASUL

KUALA LUMPUR: Jasa Chee Hoi Lan membesarkan anak angkat beragama Islam membolehkan pesara guru tadika itu dikurniakan Anugerah Maulidur Rasul Peringkat Kebangsaan 1444 Hijrah/2022 Masihi sekali gus mendapat gelaran Ikon Ibu Sejati-Keluarga Malaysia.

Chee, 83, yang membesarkan Rohana Abdullah, 20, sejak usia dua bulan hingga sekarang mendapat perhatian masyarakat dan kerajaan kerana keikhlasannya menjaga serta mendidik gadis itu walaupun mereka berlainan agama.

Anugerah itu dikurniakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Majlis Sambutan Maulidur Rasul Peringkat Kebangsaan 1444 Hijrah/2022 Masihi di Pusat Dagangan Dunia di sini hari ini.

Chee yang hadir berkerusi roda ketika ditemui pemberita selepas majlis itu menjawab ringkas: “Saya sangat gembira (menerima anugerah itu).”

Sementara itu, Pengerusi Jawatankuasa Pendidikan Majlis Agama Islam Wilayah Persekutuan (MAIWP) Tan Sri Syed Zainal Abidin Syed Mohamed Tahir dinobatkan sebagai penerima Anugerah Perdana Maulidur Rasul tahun ini.

Syed Zainal Abidin, 59, berkata pengurniaan anugerah itu memberikan semangat untuk beliau menjalankan tugas seharian yang mencabar.

“Saya memang suka mengamalkan korporat dakwah dan dengan adanya anugerah ini saya serta rakan-rakan korporat lain akan menggunakan platform sedia ada untuk berbuat baik dalam syarikat dan komuniti sekeliling,” kata anak kelahiran Kota Bharu, Kelantan itu.

Lima lagi penerima Anugerah Maulidur Rasul adalah Pengarah Pusat Dialog Peradaban Universiti Malaya Datuk Dr Azizan Baharudin, Penerbit Eksekutif (Pengisian Kandungan Islam) TV3 dan TV9 Ahmad Noor Sulaiman dan Pengerusi Yayasan ZIKAY Mohd Khay Ibrahim.

Penerima lain adalah aktivis kemanusiaan dan penceramah motivasi Shazrina Azman atau lebih dikenali sebagai Mizz Nina serta kaunselor berdaftar Hushim Salleh. – AlHijrah Online


Tidak malu atau memalukan?

BERGEGAR dunia dengan berita serangan pengganas di Masjid An-Noor, Christchurch, New Zealand. Berlumpur negara dengan berita kesan pencemaran di Sungai Kim-Kim, Pasir Gudang, Johor. Dua peristiwa berskala besar yang tiada hubung kait antara satu sama lain tetapi amat menyentuh emosi dan menarik perhatian rakyat di negara ini. Apa sudah berlaku? Inilah persoalan yang mengasak fikiran ketika ini.

Secepat kilat beberapa individu dan golongan tertentu memberikan reaksi. Mereka cuba mengambil kesempatan dari setiap peristiwa sensasi agar digelar juara dan dapat menawan perhatian rakyat. Mereka ingin dijulang sebagai hero walaupun hanya memegang watak sebagai pelakon tempelan.

Bila reaksi massa tidak seindah seperti yang diharapkan, sepantas kilat mereka menarik balik hujah songsang yang sudah dimuntahkan. Kerana apa? Malu atau khuatir kehilangan sokongan?

Dari sudut agama pula, terdapat kumpulan yang mengaitkan diri mereka dengan Islam seperti ISIS, DAESH dan Al-Qaeda. Mereka berasa bangga melakukan keganasan tanpa batasan dengan alasan berjihad kerana Allah. Manakala aktivis muslim liberal, sekular dan yang berfahaman pluralisme tidak segan silu memperjuangkan kebebasan amalan beragama tanpa bersandarkan kepada konsep tauhid yang sahih.

Persoalannya, mengapakah golongan di atas menggunakan nama Islam walaupun perjuangan mereka jelas bertentangan dengan prinsip dan roh Islam itu sendiri?

Tidakkah mereka berasa malu dengan tindakan songsang yang memalukan umat Islam?

Secara umum, perasaan malu adalah emosi yang dialami mengenai bagaimana diri seseorang dilihat dari kaca mata orang lain. Orang yang berasa malu terasa dirinya kecil dan ingin menyembunyikan keaibannya dari pengetahuan orang lain.

Sebahagian ahli psikologi dan sosiologi menggelarkan perasaan malu sebagai “master emotion” kerana setiap orang sangat sensitif dengan anggapan negatif orang lain terhadap dirinya. Namun begitu, perkara yang memalukan dan tahap perasaan malu bergantung kepada faktor harga diri, nilai sesuatu perkara kepada diri seseorang, dan budaya dalam persekitaran kehidupan seseorang.

Adakah perasaan malu sesuatu yang subjektif mengikut tafsiran seseorang dan relatif kepada situasi dan persekitaran?

Dalam bidang Cognitive Dissonance Psychology, pada kebiasaannya, orang yang tidak berasa malu adalah individu yang berjaya meyakinkan dirinya dengan alasan-alasan tertentu bagi mewajarkan perlakuan dan tindakannya.

Tidak hairanlah jika ada orang yang berasa tidak malu, malahan bangga melakukan perkara-perkara yang dianggap memalukan dan keji.

Di sinilah pentingnya peranan nilai-nilai agama Islam kepada umatnya agar mereka tidak terpesong dari akhlak dan amalan-amalan yang dituntut oleh Allah SWT.

Berbalik kepada isu kerohanian, sosial, kemasyarakatan, ekonomi dan politik yang sedang berlaku di negara ini, terlalu banyak kes yang melibatkan pemimpin dan individu tertentu yang terkeluar dari garis panduan Islam. Namun apa yang didapati, tindakan yang mengaibkan sudah diterima sebagai “new normal”. Malahan dalam pentas politik, “negative new normal” seolah-olah diperlukan dan digalakkan untuk memenangi minda dan hati rakyat. Kenapa?

Terdapat pemimpin yang berasa malu jika ada sesuatu perkara mencabar keegoannya, tetapi ia tidak berasa malu apabila mengaibkan seseorang dengan fitnah, penipuan dan pembohongan. Ada pula kumpulan yang terasa dimalukan apabila perjuangannya didapati menyongsang dari kebenaran, tetapi ia tidak terasa malu untuk mempertahankan kepincangan yang berlaku dalam kumpulannya.

Dalam Islam, perasaan malu dikaitkan dengan tahap keimanan seseorang kepada Allah SWT. Islam mendidik umatnya untuk merendah diri dan bergantung harap kepada Pemilik alam secara mutlak.

Kepincangan tafsiran mengenai hakikat kehebatan diri telah mendorong seorang muslim untuk membentuk sikap ego yang tercela dan imej diri yang terpesong. Hasilnya, individu ini bukan sahaja angkuh kepada manusia malahan ia juga tidak berasa malu kepada Al-Rabb.

Inilah kesannya apabila Islam diperjuangkan mengikut kepelbagaian selera. Apakah sikap begini perlu disambut dengan kompang dan diraikan dengan bunga manggar dalam sebuah negara Islam seperti Malaysia.

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PENGANJUR PROGRAM BERKHATAN DIINGATKAN PATUH SOP

BANGI: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri mengingatkan pihak yang melaksanakan program berkhatan untuk sentiasa mematuhi prosedur operasi standard (SOP) yang telah ditetapkan.

Tambahnya, pemakaian pelitup muka adalah diwajibkan, serta penganjur perlu memastikan penjarakan fizikal diamalkan sepanjang program berlangsung.

Ujarnya program Khatan Is’aadul Usrah 2020 anjuran Yayasan Dakwah Islamiah Malaysia (YADIM) hari ini boleh dijadikan contoh kerana mengikut SOP yang telah ditetapkan.

“Program berkhatan ini dibuat dengan mengambil kira SOP ditetapkan Majlis Keselamatan Negara dan Kementerian Kesihatan (KKM).

“Kita juga telah maklum semua pihak yang ingin laksana program berkhatan, untuk sentiasa mematuhi SOP,” katanya selepas melancarkan program khatan tersebut di Poliklinik Sri Putra di Bangi, hari ini.

Program Khatan Is’aadul Usrah 2020 itu dijalankan serentak di seluruh negara dengan kerjasama Pertubuhan Ibnu Sina Malaysia (PAPISMA) khusus untuk meringankan beban ibu bapa, penjaga asnaf dan golongan B40 dalam melaksanakan tuntutan ibadah berkhatan.

Mengulas lanjut, Zulkifli berkata program ini membolehkan YADIM menyantuni setiap lapisan masyarakat terutama mereka yang terkesan akibat pandemik COVID-19.

“Program ini juga menyantuni ibu bapa selain daripada anak yang berkhatan, bantuan akan diberikan kepada keluarga tersebut.

“Program ini dianjurkan setiap tahun dengan peruntukan RM30,000,” katanya.

–AlHijrah Online.


YAPEIM BANTU 13,000 PELAJAR MISKIN SAMBUT RAMADAN DAN AIDILFITRI

PASIR PUTEH, 22 Jun — Yayasan Pembangunan Ekonomi Islam Malaysia (YaPEIM) menyumbangkan bantuan kepada kira-kira 13,000 pelajar miskin di seluruh negara bagi menyambut Ramadan dan Hari Raya Aidilfitri, tahun ini.
Timbalan Menteri di Jabatan Perdana Menteri Datuk Dr Asyraf Wajdi Dusuki berkata yayasan itu memperuntukkan RM2.2 juta bagi menjayakan program berkenaan secara serentak di seluruh negara, mulai semalam.

Asyraf Wajdi

“Sebanyak 1,000 pelajar miskin terpilih di setiap negeri mendapat bantuan itu untuk membeli keperluan sempena Ramadan dan Hari Raya Aidilfitri,” katanya kepada pemberita selepas menyampaikan bantuan berkenaan peringkat negeri Kelantan di Masjid Ibrahimi di sini, malam tadi.
Turut Hadir, Ketua Pengarah YaPEIM merangkap Ketua Pegawai Eksekutif Kumpulan, Datuk Abibullah Samsudin.

Datuk Abibullah Samsudin

Asyraf Wajdi berkata peruntukan untuk program itu adalah daripada keuntungan hasil aktiviti perniagaan yang diusahakan yayasan tersebut.

“Ia sebahagian daripada usaha memperkasakan program kebajikan dan tanggungjawab yayasan itu membantu golongan miskin yang memerlukan bantuan,” katanya.
Beliau berkata mulai sekarang, agensi-agensi agama di bawah Jabatan Perdana Menteri diarah menguar-uarkan kepada umum mengenai aktiviti sosial yang mereka lakukan tanpa berselindung untuk mengelak fitnah.
“Selama ini aktiviti-aktiviti agensi agama kurang mendapat publisiti menyebabkan ada yang mempersoal dan memfitnah ke mana wang dibelanjakan,” katanya.
BERNAMA


LETUPAN DI ISTANBUL, 6 MAUT SETAKAT INI

ISTANBUL: Sekurang-kurangnya enam maut sementara 81 cedera dalam kejadian letupan di Istiklal Avenue, di tengah bandar Istanbul, pada Ahad.

Naib presiden Turkiye, Fuat Oktay yang melawat lokasi kejadian memberitahu media di Dataran Taksim Istanbul bahawa seorang penyerang wanita bertindak meletupkan bom dan tindakan itu dianggap sebagai perbuatan pengganas.

Menurut Gabenor Istanbul Ali Yerlikaya, insiden itu berlaku sekitar 4.20 petang (1320 GMT) waktu tempatan, manakala polis dan pegawai kecemasan telah mengepung tempat kejadian.

Terdahulu, sejurus sebelum berlepas ke Indonesia bagi menghadiri sidang kemuncak G20 ke-17, Presiden Turkiye Recep Tayyip Erdogan berkata serangan bom itu “berkemungkinan serangan pengganas.”

Beliau berkata negara tidak akan tunduk kepada keganasan, dan semua pelaku akan dikenal pasti.

Pemimpin dunia termasuk Pakistan, Sweden, Ukraine, Azerbaijan dan lain-lain mengutuk serangan itu dan menyampaikan ucapan takziah kepada Turkiye.

Tular beberapa video berkenaan kejadian letupan yang melibatkan orang awam yang berlaku di tengah bandar Istanbul. –AlHijrah Online


TANAH RUNTUH BATANG KALI: EMPAT MAYAT DITEMUKAN, ANGKA KORBAN KINI 30 ORANG

BATANG KALI: Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, Gohtong Jaya dekat Batang Kali yang memasuki hari ketujuh hari ini, menemukan empat lagi mayat pagi ini.

Penemuan terbaharu setakat 11.50 pagi itu menjadikan jumlah korban tragedi kini seramai 30 orang.

Penemuan empat mayat berkenaan yang masih belum didedahkan jantina serta umur itu disahkan Ketua Polis Daerah Hulu Selangor Supt Suffian Abdullah kepada Bernama di sini.

Terdahulu, operasi pencarian bersambung semula pada kira-kira 8 pagi tadi, selepas ditangguhkan pada pukul 10 malam semalam.

Setakat ini, tiga mangsa masih hilang manakala 61 terselamat daripada keseluruhan 94 mangsa yang dilaporkan terlibat.

Menurut Jabatan Bomba dan Penyelamat Malaysia, daripada keseluruhan mangsa terlibat, 29 adalah kanak-kanak dan 65 dewasa.–AlHijrah Online


REMAJA MAUT BERTEMBUNG MOTOSIKAL ELAK PEMOTONG RUMPUT

MELAKA TENGAH: Seorang remaja berusia 18 tahun maut sementara seorang pelajar Tingkatan 4 cedera dalam nahas motosikal bertembung di Jalan Telok Mas, di sini, petang semalam.

Ketua Polis Melaka Tengah Asisten Komisioner Christoper Patit berkata, kemalangan kira-kira jam 4.45 petang itu dipercayai berlaku selepas mangsa yang berusia 16 tahun cuba mengelak pemotong rumput di tepi jalan.

“Ketika kejadian mangsa cedera yang juga pelajar dari arah rumah kedai menghala ke sekolah sebelum ternampak pemotong rumput di tepi sebelah kiri jalan.

“Pelajar itu mengelak ke kanan jalan hingga berlanggar dengan motosikal Honda RS 150 ditunggangi remaja 18 tahun yang maut,” katanya seperti lapor media tempatan.

Mangsa maut Muhammad Yusri Akbar disahkan meninggal dunia di lokasi kejadian manakala seorang lagi mangsa cedera pada tangan kiri.

Christopher berkata, setakat ini, tiada saksi tampil memberi keterangan dan siasatan dilakukan mengikut Seksyen 41(1) Akta Pengangkutan Jalan 1987.–AlHijrah Online


PALESTIN HARGAI PENDIRIAN TETAP MALAYSIA

KUALA LUMPUR: Duta Palestin ke Malaysia Walid Abu Ali merakamkan penghargaan kepada Perdana Menteri Datuk Seri Ismail Sabri Yaakob yang membela perjuangan serta nasib Palestin dan rakyatnya yang berjuang menentang kekejaman Israel.

Dunia telah menutup mata terhadap penderitaan Palestin selama beberapa dekad, Malaysia sebaliknya, sentiasa konsisten dengan pendiriannya dalam konflik Israel-Palestin.

“Kami rakyat Palestin menghargai dan mengagumi sokongan diberikan Malaysia dan Perdana Menteri, ketika pertemuan dengan (Presiden AS) Presiden Joe Biden, mengukuhkan lagi kedudukan dan pendirian Malaysia terhadap perjuangan Palestin,” katanya ketika dihubungi Bernama pada Isnin.

Beliau berharap Malaysia akan mempengaruhi negara Asia lain ke arah menyokong perjuangan Palestin.

“Isu Palestin sentiasa menyatukan jiwa dan menyentuh hati semua rakyat Malaysia,” tambahnya.

Malaysia konsisten dengan pendiriannya serta lantang menyuarakan solidariti dan sokongan terhadap isu Palestin.

Semasa mesyuarat pemimpin ASEAN dengan Presiden Joe Biden pada sidang kemuncak khas di Washington D.C. pada 13 Mei, Ismail Sabri telah meminta AS bersikap jujur menyelesaikan konflik Israel-Palestin.

“Kekejaman Israel perlu dihentikan. Malaysia menekankan Amerika Syarikat perlu jujur selesai isu itu. Kalau di Ukraine, Amerika boleh mengambil tindakan cepat, kita nak Amerika Syarikat mengambil tindakan cepat bagi isu Palestin,” kata Perdana Menteri.

Duta itu juga menghargai pendirian Malaysia untuk tidak menormalkan hubungan dengan Israel serta sokongan tidak berbelah bahagi kepada perjuangan Palestin mencapai kebebasan daripada penjajahan haram Israel.

HIPOKRIT DAN SIKAP PILIH KASIH TERHADAP PALESTIN

Ketua Pegawai Eksekutif Yayasan Al-Quds Malaysia Dr Sharif Amin Abu Shammalah berkata seruan Ismail Sabri pada Sidang Kemuncak Khas ASEAN-AS telah mendedahkan sikap hipokrit dan pilih kasih atau dwistandard Barat dalam menangani isu Palestin.

Beliau berkata ia amat ketara apabila Barat dengan pantas mengecam pencerobohan Rusia ke atas Ukraine tetapi membisu mengenai kekejaman Israel di bumi Palestin dan rakyatnya sejak tujuh dekad lalu.

Beliau berkata Israel tidak boleh melanggar mana-mana undang-undang antarabangsa dan perlu bertanggungjawab atas jenayahnya.

“Rakyat Palestin amat menghargai pendirian rakyat dan kerajaan Malaysia berhubung isu Palestin.

“Kami sentiasa melihat bagaimana Malaysia adalah antara negara paling lantang menyokong isu Palestin.

“Saya percaya berdasarkan kedudukan Malaysia di wilayah serantau, ia mampu menyumbang kepada mengheret Israel ke muka pengadilan,” katanya kepada Bernama.

AL-NAKBA

Dalam perkembangan berkaitan, Menteri Luar Datuk Seri Saifuddin Abdullah mengulangi gesaan Malaysia supaya penamatan segera terhadap pemindahan paksa rakyat Palestin yang berlarutan oleh rejim tentera Israel.

Beliau berkata Malaysia tidak akan menjalinkan hubungan dengan Israel.

“Malaysia akan terus menzahirkan sokongan dan solidariti yang tidak berbelah bahagi kepada saudara-saudara kita di Palestin; dan tidak akan menjalinkan hubungan dengan Israel.

“Komuniti antarabangsa harus bersatu untuk menamatkan rejim apartheid Israel,” katanya dalam laman sosial Facebook sempena memperingati  ulang tahun ke-74 Al-Nakba pada Ahad.

Sementara itu, Abu Ali turut menggesa masyarakat antarabangsa berlaku adil terhadap rakyat Palestin, yang telah menjadi mangsa pilih kasih selama lebih tujuh dekad.

“Apa yang berlaku antara Rusia dan Ukraine, dunia Barat boleh bertindak mengenakan sekatan terhadap Rusia hanya dalam beberapa minggu.

“Sedangkan nasib kami (rakyat Palestin) yang telah menderita selama lebih tujuh dekad terus dipinggirkan masyarakat antarabangsa dan boleh dikatakan tiada apa yang telah mereka lakukan. Jelas kami dapati kami menjadi mangsa pilih kasih,” katanya.

Hari Nakba disambut pada 15 Mei setiap tahun, sebagai mengenang peristiwa pengusiran paksa hampir 800,000 rakyat Palestin pada 1948 dari kediaman mereka di Palestin. – AlHijrah Online


TANGGUH UMRAH: BAKAL JEMAAH DAPAT BAYARAN BALIK ATAU DIJADUAL SEMULA PERJALANAN

Kuala Lumpur: Bakal jemaah umrah yang tidak dapat mengerjakan ibadat itu susulan kerajaan menangguhkan sementara kebenaran perjalanan mengerjakan umrah bermula 8 Januari ini, akan mendapat bayaran balik atau dijadualkan semula perjalanan mereka.

Menteri Kesihatan, Khairy Jamaluddin Abu Bakar berkata, Kementerian Kesihatan (KKM) sedang berbincang dengan Kementerian Pelancongan, Seni dan Budaya (MOTAC) dan Persatuan Agensi Pelancongan Umrah dan Haji (PAPUH) untuk membantu semua bakal jemaah umrah yang terkesan dengan penangguhan itu.

“Memang kita sudah bincang dengan mereka bagaimana mereka (bakal jemaah umrah) yang terkesan ini dapat sama ada menjadualkan semula umrah mereka dan langkah untuk dapat bayaran balik selain kita juga akan terus adakan sesi libat urus dengan agensi pelancongan.

“Saya minta maaf kepada mereka yang hendak mengerjakan umrah tetapi mudarat yang besar adalah kesihatan awam, tidak ada menteri beragama Islam yang ingin tangguhkan ibadat umrah, tetapi ini perkara yang serius, ini bukan tweet di media sosial, ini bukan video di TikTok, ini adalah kehidupan anda,” katanya pada sidang media di Parlimen hari ini.

Kerajaan hari ini menangguhkan sementara kebenaran perjalanan mengerjakan ibadat umrah bermula 8 Januari bagi membendung penularan Omicron, susulan kebimbangan terhadap penularan varian berkenaan akibat ketidakpatuhan sesetengah jemaah umrah kepada prosedur kuarantin di tempat kediaman.

Ditanya mengenai kos kuarantin wajib di pusat kuarantin yang akan dikenakan kepada jemaah umrah, Khairy Jamaluddin berkata, mereka mempunyai pilihan sama ada menanggung sendiri bayaran kos kuarantin di hotel yang akan disenaraikan oleh KKM atau menjalani kuarantin di pusat kuarantin yang disediakan kerajaan.

Kata Khairy Jamaluddin, Agensi Pengurusan Bencana Negara (NADMA) sedang menguruskan stesen kuarantin yang sesuai dan selesa untuk menempatkan jemaah dan berkemungkinan membabitkan kemudahan kerajaan yang telah digunakan sebagai pusat kuarantin sebelum ini. –AlHijrah Online


AKIDAH YANG BERSIH, MAMPU SELAMATKAN DIRI DARIPADA SYIRIK – PEMANGKU RAJA PERLIS

KANGAR: Akidah yang bersih mampu menyelamatkan seseorang itu daripada syirik dan membawa kepada jalan hidup yang benar, titah Pemangku Raja Perlis Tuanku Syed Faizuddin Putra Jamalullail.

Baginda bertitah syirik adalah “ibu kesalahan fikir” yang membawa seseorang ke arah cara berfikir yang salah dalam pelbagai perkara.

“Sementara khurafat atau kepercayaan yang tidak berasas hanya akan merosakkan fikiran manusia,” titah baginda pada Majlis Penutup Perkampungan Sunnah Siri Kelapan di Masjid Alwi di sini malam ini.

Berangkat sama, Raja Puan Muda Perlis Tuanku Hajah Lailatul Shahreen Akashah Khalil.

Turut hadir Menteri Besar Perlis Mohd Shukri Ramli, barisan exco kerajaan negeri dan Mufti Perlis Datuk Dr Mohd Asri Zainul Abidin.

Tuanku Syed Faizuddin bertitah jika dibiarkan manusia akan mengharap kepada sesuatu yang tidak wujud ataupun tidak benar.

“Dalam membetulkan cara fikir seseorang insan, syirik dan khurafat hendaklah dibersihkan dari merosakkan akal fikirannya.

“Maka tema Perkampungan Sunnah yang dipilih kali ini iaitu ‘Membanteras Syirik, Menghapus Khurafat’ mengangkat ketinggian intelektualisme atau keupayaan fikir dan kekuatan akidah umat Islam,” titah baginda.

Baginda bertitah Islam adalah suatu agama yang meletakkan tauhid kepada Allah Aza Wajalla sebagai teras dalam penerimaan segala amal ibadah.

“Apa yang menggusarkan apabila sebahagian daripada umat ini melakukan perkara yang boleh menjerumuskan diri mereka kepada dosa syirik,” titah baginda.

Baginda bertitah dalam berakidah, seseorang Muslim  wajib menjadikan al-Quran dan al- Sunnah sebagai panduan dalam kehidupannya.–AlHijrah Online


LAGI MAYAT MANGSA BANJIR TAMAN SRI MUDA DITEMUI

SHAH ALAM: Dua lagi mayat yang dipercayai anak beranak ditemui akibat tragedi banjir, di sebuah rumah teres setingkat di Jalan Semangat 25/8 Taman Sri Muda, di sini hari ini.

Ketua Polis Daerah Shah Alam ACP Baharudin Mat Taib berkata, mangsa seorang lelaki berusia 76 tahun dan anak perempuannya berusia 48 tahun ditemui di rumah mangsa pada jam 1.40 petang tadi.

“Polis mendapat makluman daripada keluarga terdekat yang tidak dapat menghubungi dua beranak itu sejak banjir melanda kawasan ini.

“Susulan itu, pasukan membuat pemeriksaan di rumah mangsa dan menemui mayat dua beranak itu,” katanya dalam sidang media di Pusat Kawalan Tempat Kejadian 1 (PKTK1) di Taman Sri Muda, Seksyen 25 , hari ini.

Penemuan mayat dua beranak itu menjadikan angka kematian akibat banjir di Shah Alam meningkat kepada 14 orang; lapan lelaki dan enam wanita.–AlHijrah Online


WARDEN SEKOLAH HENRY GURNEY KANTOI POSITIF DADAH

TELOK MAS: Seorang wanita dipercayai warden Sekolah Henry Gurney direman tiga hari selepas didapati positif dadah.

Ketua Jabatan Siasatan Jenayah Narkotik (JSJN) Melaka, Superitendan Zulkiflee Rashid berkata, suspek berusia 40 tahun yang juga ibu kepada lapan orang anak itu ditahan pada jam 7.15 malam.

Beliau berkata, wanita yang berasal dari Serkam, Jasin itu bertugas sebagai warden selama 16 tahun dan siasatan mendapati suspek terlibat dalam penyalahgunaan dadah sejak lima tahun lalu.

Sepasukan anggota JSJN Ibu Pejabat Polis Daerah (IPD) Melaka Tengah menahan wanita tersebut dan dibawa ke IPD bagi ujian saringan air kencing.

Hasil ujian tersebut, suspek didapati positif dadah jenis amphetamine (AMP) dan syabu, bagaimanapun pemeriksaan dilakukan tidak menemui apa-apa jenis dadah yang disimpan bersamanya.

Mengulas lanjut, suspek disiasat dibawah Seksyen 15(1)(a) Akta Dadah Berbahaya 1952, yang boleh dihukum penjara maksimum dua tahun atau denda RM5,000 atau kedua-duanya sekali.—AlHijrah Online


PENGUSAHA HOTEL DIPUKUL, DISIMBAH CAT SELEPAS MASUK BILIK PELANGGAN

JOHOR BAHRU: Seorang pengusaha hotel dipukul dan disimbah cat selepas disyaki memasuki bilik hotel pelanggan tanpa kebenaran di sebuah hotel di sekitar Taman Desa Cemerlang, Ulu Tiram di sini, semalam.

Ketua Polis Daerah Seri Alam Supt Mohd Sohaimi Ishak berkata pihaknya menerima laporan berhubung kejadian tersebut daripada mangsa lelaki warga emas berusia 62 tahun itu pada pukul 3.30 pagi, semalam.

Beliau berkata bertindak atas maklumat, sepasukan polis dari Bahagian Siasatan Jenayah Ibu Pejabat Polis Daerah Seri Alam bersama Balai Polis Desa Cemerlang telah menahan seorang lelaki tempatan berusia 52 tahun di Jalan Tanjong, Taman Desa Cemerlang pada pukul 11.30 malam tadi.

“Susulan itu, dua lagi lelaki tempatan berumur lingkungan 31 hingga 55 tahun ditahan di Jalan Persisiran Seri Alam, Masai kira-kira pukul 3.03 pagi ini.

“Hasil semakan mendapati salah seorang daripada tiga individu yang ditahan itu mempunyai satu rekod jenayah, manakala dua lagi tiada rekod jenayah lampau,” katanya dalam satu kenyataan hari ini.

Katanya ketiga-tiga lelaki itu ditahan reman selama empat hari bermula hari ini hingga Khamis dan kes disiasat mengikut Seksyen 147 Kanun Keseksaan.

Menurut Mohd Sohaimi mangsa yang juga lelaki tempatan, hanya mengalami cedera ringan.

Terdahulu, polis mengesan sebuah video tular berdurasi satu minit 44 saat melalui aplikasi WhatsApp dengan memaparkan seorang lelaki tempatan dipukul dan disimbah cat.–AlHijrah Online


IBU TUNGGAL MENANGIS, SUJUD SYUKUR, TERLEPAS HUKUMAN GANTUNG

MELAKA: Seorang ibu tunggal menangis dan melakukan sujud syukur apabila terlepas hukuman gantung selepas Mahkamah Tinggi Melaka membebaskannya atas dua pertuduhan mengedar pelbagai jenis dadah seberat 1.6 kilogram.

Hakim Datuk Anselm Charles Fernandis membuat keputusan itu terhadap Huda Humairah Liang Moi Yin, 43, yang juga ibu kepada empat orang anak.

“… selepas meneliti dan mengambil kira laporan forensik dan analisis DNA pada sikat dan tuala mendapati bukan saja DNA tertuduh dan orang kena tuduh dua tetapi terdapat orang lain yang tidak dikenali.

“Tuala dan sikat yang dijumpai dalam tandas di apartmen tersebut adalah bersambung dengan bilik yang dijumpai dadah tersebut. Didapati juga beberapa orang dan set kunci dijumpai yang mempunyai akses ke bilik utama tersebut, ” kata Anselim.

Mahkamah turut membebaskan wanita itu daripada empat pertuduhan memiliki pelbagai jenis dadah dan racun.

Bagaimanapun mahkamah mendapati Huda Humairah bersalah atas satu pertuduhan memiliki dadah seberat 20.25 gram dan dijatuhi hukuman penjara empat tahun bermula dari tarikh tangkap pada 13 Okt 2018.

Penjual buah itu didakwa melakukan semua kesalahan tersebut di kawasan meletak kenderaan dan di sebuah unit apartmen di Pinggiran Bunga Raya di sini.

Pertuduhan dikemukakan mengikut Seksyen 39B (1)(a) Akta Dadah Berbahaya 1952 (ADB) yang memperuntukkan hukuman mati atau penjara seumur hidup jika sabit kesalahan; Seksyen 12 (2) ADB dan Seksyen 30 (3) Akta Racun 1952.

Perbicaraan bermula pada 15 Sept 2020 dengan 19 saksi pendakwaan dan tiga saksi pembelaan memberi keterangan.

Pendakwaan dikendalikan Timbalan Pendakwa Raya Mohd Nabilarif Mohd Rosli manakala tertuduh diwakili peguam Quek Kia Ping. — AlHijrah Online


KETUA HAKIM SYARIE DILANTIK MENTERI AGAMA

KUALA LUMPUR: Ketua Hakim Syarie Datuk Dr Mohd Na’im Mokhtar diumum sebagai Menteri Agama dalam Kabinet Kerajaan Perpaduan.

Pelantikan Mohd Na’im diumumkan Perdana Menteri Datuk Seri Anwar Ibrahim malam ini.

Pengumuman barisan Kabinet di Putrajaya pada kira-kira 8.20 malam itu disiarkan secara langsung menerusi stesen televisyen serta platform media sosial dan turut dihadiri Ketua Setiausaha Negara Tan Sri Mohd Zuki Ali.

Anwar turut mengumumkan pelantikan dua timbalan perdana menteri serta 28 Jemaah Menteri yang menganggotai Kabinet kerajaan perpaduan. – AlHijrah Online


COVID-19: JUMLAH KEMASUKAN PESAKIT KE HOSPITAL MENINGKAT 26.2 PERATUS – KKM

KUALA LUMPUR: Jumlah kemasukan pesakit COVID-19 ke hospital Kementerian Kesihatan (KKM) bagi setiap 100,000 penduduk meningkat 26.2 peratus pada Minggu Epidemiologi ke-15 (ME 15/2023) iaitu dari 9 hingga 15 April 2023 berbanding minggu sebelumnya.

KKM dalam kenyataan hari ini memaklumkan majoriti pesakit yang dimasukkan ke hospital adalah golongan berisiko tinggi seperti warga emas serta individu dengan komorbid namun peningkatan itu tidak membebankan perkhidmatan kesihatan dan hospital masih beroperasi seperti biasa.

“Dari 1 Jan 2023 hingga 15 April 2023, kadar kes kematian (CFR) COVID-19 dilaporkan adalah 0.3 peratus (berbanding gelombang Delta dengan CFR yang tinggi iaitu sebanyak 2.1 peratus).

“Sebanyak 80.7 peratus melibatkan pesakit berumur 60 tahun dan ke atas manakala 82.6 peratus adalah dalam kalangan individu dengan komorbid,” menurut kenyataan itu yang turut memaklumkan kematian pesakit yang tidak pernah divaksinasi adalah enam kali lebih tinggi berbanding pesakit dengan satu dos penggalak.

Berdasarkan data tahun ini setakat 17 April, hanya 50 peratus atau 16,327,196 penduduk Malaysia telah menerima dos penggalak pertama dan 2.5 peratus (819,150 individu) menerima dos penggalak kedua.

“Risiko kemasukan ke hospital dan keterukan gejala boleh dikurangkan dengan pengambilan dos penggalak.

“Justeru, orang ramai terutamanya individu berisiko tinggi disarankan untuk mendapatkan dos penggalak disebabkan berlaku penurunan imuniti dalam tempoh tiga hingga enam bulan daripada dos terakhir,” katanya.

KKM turut mengingatkan rakyat Malaysia agar mengamalkan langkah berjaga-jaga bagi membendung peningkatan jangkitan semasa musim perayaan walaupun negara berada dalam Fasa Peralihan COVID-19.

Masyarakat juga dinasihat untuk sentiasa mengamalkan TRIIS (Uji, Lapor, Asing, Maklum dan Dapatkan Rawatan) bagi individu yang bergejala dan sekiranya ujian COVID-19 didapati positif, individu tersebut perlu mengasingkan diri, kekal berada di rumah dan tidak menerima tetamu.

“Orang ramai digalakkan memakai pelitup muka di kawasan sesak, sempit dan ramai orang bagi melindungi golongan berisiko tinggi seperti warga emas, individu dengan komorbid atau imuniti rendah serta kanak-kanak daripada dijangkiti COVID-19,” katanya.

KKM turut mengingatkan orang ramai untuk mendapatkan rehat yang mencukupi sebelum memulakan perjalanan, berhenti untuk rehat seperti singgah di Kawasan Rehat dan Rawat (R&R) bagi mengurangkan stres, rasa penat serta mengantuk.–AlHijrah Online


BANJIR: BANTUAN HAMPIR RM20,000 KEPADA MASJID DAN SURAU TERJEJAS

TEMERLOH: Bantuan segera secara ‘one-off’ sebanyak RM10,000 sehingga RM20,000 akan disalurkan kepada masjid dan surau terjejas banjir.

Timbalan Menteri, Jabatan Perdana Menteri (Hal Ehwal Agama), Datuk Ahmad Marzuk Shaary berkata, peruntukan tersebut akan diberi berdasarkan keperluan dan permintaan daripada pihak pengurusan masjid dan surau yang akan diselaras oleh Jabatan Agama Islam di setiap negeri.

“Kita tahu bahawa setiap kali musibah melanda dan melibatkan masjid dan surau ni memang menjadi fokus utama dikalangan orang Islam untuk mereka selesaikan pembersihan masjid,” katanya.

Beliau berkata demikian selepas menyampaikan sumbangan kepada guru takmir dan agama yang terjejas banjir di Maahad Tahfiz Al Amin di Berhala Gantang dekat Temerloh.

Seramai 70 mangsa banjir menerima barangan keperluan rumah berupa periuk nasi elektrik, dapur, alas tempat tidur dan selimut. –AlHijrah Online


JURULATIH TUDM KORBAN TERBAHARU LETUPAN BOM LEMPAR, MANGSA MAUT KINI DUA ORANG

KUALA LUMPUR: Seorang jurulatih yang parah dalam kejadian letupan bom lempar ketika sesi latihan di Kem Syed Sirajuddin, Gemas, Negeri Sembilan tengah hari semalam, meninggal dunia pada malam tadi.

Mangsa dilaporkan meninggal dunia semasa menerima rawatan di Hospital Segamat.

Ia menjadikan angka yang terkorban kepada dua orang termasuk seorang penuntut Institut Pentadbiran dan Pengajian Pangkalan Udara Sendayan yang maut di tempat kejadian.

Dalam pada itu, Menteri Pertahanan Datuk Seri Mohamad Hasan mengucapkan takziah kepada keluarga mangsa.

“Salam takziah saya ucapkan kepada keluarga Allahyarham Koperal Udara Mohd Syuib Bidin dan Leftenan Udara I Mohd Iqmal Masdi.

“Gugurnya perajurit dalam latihan demi mempertahankan negara. Semoga ahli keluarga diberikan kekuatan, ketabahan dan keredaan dengan ketentuan-Nya jua,” katanya menerusi hantaran di Facebook malam tadi.

Sementara itu, seorang lagi jurulatih yang cedera dalam kejadian yang sama masih menerima rawatan di Hospital Segamat.

Tentera Udara Diraja Malaysia (TUDM) dalam kenyataan semalam memaklumkan pihaknya akan menubuhkan satu Lembaga Penyiasatan bagi mengenal pasti punca kejadian.

Justeru, TUDM menggesa semua pihak supaya tidak menyebarkan sebarang spekulasi sehingga proses siasatan selesai serta menghormati sensitiviti keluarga anggota yang terlibat.–AlHijrah Online


PENJUALAN VAPE MENYERUPAI PERMAINAN KANAK-KANAK BERLELUASA

KUALA LUMPUR: Kementerian Kesihatan Malaysia (KKM) kesal berhubung aktiviti mempromosi, pengiklanan dan penjualan produk rokok elektronik (vape) menyerupai permainan kanak-kanak atau “Tiger Pod” yang kini semakin berleluasa.

Menteri Kesihatan Dr Zaliha Mustafa berkata, pihaknya mengambil berat berkenaan isu tersebut selepas tular penjualan produk tersebut di hadapan sebuah sekolah.

“Perkara tersebut sangat membimbangkan ibu-bapa serta guru kerana produk tersebut direka sehingga menarik perhatian kanak-kanak dan remaja untuk menggunakannya.

“Apa yang lebih membimbangkan ialah apabila ‘vape’ ini menggunakan cecair bernikotin yang penjualannya adalah dikawal di bawah Akta Racun 1952,” katanya dalam satu kenyataan hari ini.

Zaliha berkata, pengedaran dan pembekalan sebarang persediaan mengandungi nikotin memerlukan pendaftaran dan kelulusan sebagai ubat daripada Pihak Berkuasa Kawalan Dadah di bawah peruntukan Peraturan-Peraturan Kawalan Dadah dan Kosmetik 1984, Akta Jualan Dadah 1952.

“Menyedari bahawa Akta Racun 1952 tidak mempunyai peruntukan terhadap larangan aktiviti promosi dan pengiklanan cecair ‘vape’, maka peruntukan tersebut telah dimasukkan di bawah Rang Undang-Undang (RUU) Kawalan Produk Tembakau dan Merokok yang lebih bertujuan mengawal selia penghasilan produk tersebut.

“Ia telah pun dibentangkan untuk bacaan kali kedua pada sidang Parlimen Ogos 2022 dan pelaksanaan terhadapnya masih tertangguh hingga kini,” katanya lagi.

Ujarnya, penyelesaian terhadap penjualan produk yang boleh membahayakan kesihatan generasi muda itu memerlukan kerjasama pelbagai kementerian dan agensi seperti Kementerian Perdagangan Dalam Negeri dan Kos Sara Hidup, pihak berkuasa tempatan (PBT) dan agensi penguatkuasaan lain.

Zaliha turut menegaskan pengusaha-pengusaha ‘vape’ harus mengambil sikap bertanggungjawab dalam menghasilkan produk mereka.

“Ibu-bapa juga diminta terus memantau aktiviti anak-anak supaya tidak terjebak dalam amalan yang boleh merosakkan kesihatan mereka.

“KKM juga akan terus bekerjasama dengan Kementerian Pendidikan Malaysia, Kementerian Pengajian Tinggi, universiti awam dan swasta serta badan-badan bukan kerajaan dalam aktiviti advokasi dan pencegahan bagi memastikan pendidikan berterusan berkaitan bahaya merokok dapat disebarkan secara meluas kepada semua lapisan masyarakat,” katanya.—AlHijrah Online


JKSM LANCAR DUA BUKU PESALAH SYARIAH

KUANTAN: Jabatan Kehakiman Syariah Malaysia (JKSM) dengan kerjasama Majlis Ugama Islam dan Adat Resam Melayu Pahang, Jabatan Kehakiman Syariah Negeri dan Mahkamah Syariah Negeri hari ini melancarkan dua buku bagi pesalah syariah.

Dua buku tersebut ialah Prosedur Operasi Standard (SOP) Pelaksanaan Hukuman Sebatan di Luar Penjara Bagi Pesalah Syariah dan Garis Panduan Perintah Kehadiran Wajib (PKW) Bagi Pesalah Syariah.

Majlis perasmian buku tersebut disempurnakan Menteri di Jabatan Perdana Menteri (Hal Ehwal Agama) Senator Idris Ahmad.

Beliau merakamkan ucapan syabas dan terima kasih kepada Jabatan Penjara Malaysia dan Kementerian Kesihatan Malaysia (KKM) atas kerjasama yang diberikan kepada JKSM dalam menyediakan kedua-dua buku ini.

Usaha-usaha untuk menyediakan kedua-dua buku ini bermula sejak pertengahan tahun 2019 melibatkan JKSM sebagai urusetia, pegawai-pegawai dari Jabatan Penjara Malaysia dan juga KKM.

Buku SOP Pelaksanaan Hukuman Sebatan Di Luar Penjara Bagi Pesalah Syariah ini mengandungi 6 Perkara dan 3 Jadual merangkumi panduan kerja untuk semua agensi yang berkaitan.

Antaranya Mahkamah Syariah, Jabatan Agama Islam Negeri (JAIN), Polis DiRaja Malaysia (PDRM), Jabatan Penjara dan KKM bagi melaksanakan hukuman sebatan di luar penjara bagi pesalah-pesalah jenayah Syariah.

Manakala Buku Garis Panduan Perintah Kehadiran Wajib (PKW) pula mengandungi sembilan perkara dan tiga jadual bertujuan menerangkan proses pengendalian PKW bermula daripada prosiding menjatuhkan hukuman oleh hakim, pra PKW dan peringkat pasca PKW. – AlHijrah Online


KERAJAAN KEDAH KESAL KONSERT BERDEKATAN MASJID

ALOR SETAR: Kerajaan negeri Kedah kesal atas penganjuran konsert di dataran berhadapan Masjid Zahir di sini, pada Sabtu lalu.

Exco Agama, Pendidikan dan Sumber Manusia Kedah Datuk Najmi Ahmad berkata, acara hiburan terutama berdekatan dengan tempat beribadah dianggap kurang sopan.

“Program ini pada sebelah pagi kita lihat disusun dengan baik oleh penganjur, ada pelbagai jualan dan gerai dibuka, bagaimanapun pada sebelah malam dianjurkan konsert pula,” katanya.

Ujar Najmi, pengisian program itu dilihat tidak wajar terutama lokasinya tidak jauh dari masjid dan Pejabat Jabatan Hal Ehwal Agama Islam Negeri Kedah.

Sementara itu, Datuk Bandar Alor Setar Datuk Zaid Ahmad berkata Majlis Bandaraya Alor Setar (MBAS) tidak pernah mengeluarkan sebarang lesen kepada pihak penganjur untuk mengadakan konsert di dataran berhampiran Masjid Zahir.

“Lesen hiburan di bawah bidang kuasa Pejabat Daerah Kota Setar. Pihak saya akan menjalankan siasatan lanjut berhubung perkara ini, termasuk memanggil penganjur untuk mendapatkan penjelasan,” katanya.

Terdahulu tular beberapa video memaparkan penganjuran sebuah konsert yang dihadiri orang ramai khususnya orang muda yang dilihat bercampur lelaki dan wanita.–AlHijrah Online


MALAYSIA HARAP OMICRON TIDAK JEJAS JEMAAH HAJI

JOHOR BAHRU: Jangkitan varian COVID-19 iaitu B.1.1.529 atau Omicron diharapkan tidak menjejaskan bakal jemaah dari Malaysia untuk menunaikan ibadah haji pada musim depan.

Menteri di Jabatan Perdana Menteri (Hal Ehwal Agama) Senator Idris Ahmad berharap jangkitan varian tersebut tidak melibatkan rakyat Malaysia memandangkan jemaah negara ini tidak dapat menunaikan ibadat haji pada musim lalu.

“Kita harapkan varian Omicron itu tidak melibatkan negara kita,” katanya selepas ditanya pemberita sama ada kerajaan akan mengenakan syarat ketat kepada bakal jemaah haji atau sebaliknya susulan varian baharu COVID-19.

Hari ini, kerajaan memutuskan untuk menangguhkan perancangan mewujudkan Laluan Perjalanan Lengkap Vaksin (VTL) dengan negara berlaku penularan atau berisiko tinggi berlaku penularan Omicron. – AlHijrah Online


KORONAVIRUS: SABAH TELITI KEPERLUAN BEKALKAN ALAT PENCEGAHAN KEPADA PETUGAS DI PINTU MASUK NEGERI

SEMPORNA: Kerajaan negeri Sabah meneliti keperluan membekalkan peralatan pencegahan untuk petugas seperti anggota penguat kuasa yang memeriksa warga asing di pintu masuk negeri bagi mengelak penularan wabak koronavirus.

Ketua Menteri Sabah Datuk Seri Mohd Shafie Apdal berkata wujud keperluan mengagihkan peralatan pencegahan seperti penutup hidung dan mulut, sarung tangan dan pencuci tangan (hand sanitizer) kepada petugas terlibat bagi mencegah jangkitan virus itu.

“Saya ingat Kementerian Kesihatan dan Kesejahteraan Rakyat serta Kementerian Pelajaran dan Inovasi sedang mengusahakan perkara ini,” katanya kepada pemberita selepas sambutan Tahun Baharu Cina anjuran Parti Warisan Sabah cawangan Bandar Baru Semporna di sini, malam tadi.

Beliau berkata Sabah juga mengambil langkah berjaga-jaga memperketatkan pengawasan di Lapangan Terbang Antarabangsa Kota Kinabalu (LTAKK).

“Kita ambil langkah proaktif, pencegahan, misalnya meletakkan kemudahan saringan kesihatan untuk mengesan tahap kesihatan pelancong yang datang,” katanya.

Setakat ini, dilaporkan empat warga China yang memasuki Malaysia melalui Johor dari Singapura disahkan positif 2019 novel koronavirus (2019-nCoV) . — BERNAMA


INDONESIA BONGKAR MAKMAL MINI SYABU, WARGA MALAYSIA ANTARA YANG DITAHAN

JAKARTA: Badan Narkotik Nasional Indonesia membongkar sebuah makmal mini memproses dadah jenis syabu selepas menahan tiga individu warga tempatan, termasuk seorang warganegara Malaysia di Kepulauan Riau pada Selasa (19 Julai).

Ketua agensi itu, Inspektor General Petrus Golose berkata warga Malaysia yang juga bekas anggota polis berpangkat koperal ditahan dalam serbuan di makmal yang beroperasi di  rumah sewa di perumahan Sukajadi, Batam.

Dalam satu kenyataan, beliau berkata pihaknya menemui sejumlah bahan bukti termasuk alat memproses, cecair prekusor dan syabu seberat 5.1 kilogram.

Menurut beliau, hasil pemeriksaan awal mendapati syabu itu telah diproses di Malaysia namun siasatan lanjut akan diteruskan.

“Kalau mereka telah masuk (dan melakukan aktiviti seperti ini) kita bersama-sama harus berwaspada terhadap kegiatan-kegiatan clandestine laboratory (makmal rahsia),” kata Petrus.–AlHijrah Online


KANAK-KANAK LIMA TAHUN MAUT TERJATUH DARI TINGKAT SEMBILAN

KUALA LUMPUR: Seorang kanak-kanak perempuan berusia lima tahun maut selepas terjatuh dari tingkat sembilan Flat Sri Sabah dekat Cheras, kira-kira 9.30 pagi tadi.

Ketua Polis Daerah Cheras ACP Zam Halim Jamaluddin berkata pihaknya menerima maklumat kejadian daripada orang awam pada 11.54 pagi.

Beliau berkata siasatan awal mendapati kanak-kanak itu terjatuh dari balkoni dapur rumahnya dan semasa kejadian, ibu dan adiknya berada di rumah.

“Ibu mangsa tidak menyedari mangsa berada di dapur. Mangsa dibawa ke Hospital Canselor Tuanku Muhriz dan disahkan meninggal dunia oleh pegawai perubatan,” katanya dalam kenyataan hari ini.

Zam Halim berkata kes sedang disiasat lanjut mengikut Akta Kanak-Kanak 2001.

“Polis menasihatkan orang ramai supaya mengawasi anak-anak dengan baik supaya tidak berlaku perkara tidak diingini serta menyeru orang ramai menyalurkan sebarang maklumat berkaitan kejadian kepada Ibu Pejabat Polis Daerah Cheras di talian 013-2165 881,” katanya. –AlHijrah Online


PERANAN JAKIM, KEMPEN BMF ANTARA TUMPUAN PARLIMEN HARI INI

KUALA LUMPUR: Peranan Jabatan Kemajuan Islam Malaysia (Jakim) bagi menjaga kepentingan umat Islam dalam pensijilan halal produk makanan adalah antara tumpuan utama persidangan Dewan Rakyat hari ini.

Dalam aturan mesyuarat dikeluarkan laman web Parlimen, ia dibangkitkan pada soalan kedua sewaktu sesi Pertanyaan-Pertanyaan Bagi Jawab Lisan oleh Awang Hashim (PAS-Pendang) yang mahukan Perdana Menteri menyatakan perancangan untuk meningkatkan peranan jabatan berkenaan.

Selain itu, kerajaan juga diminta menjelaskan sama ada bersedia untuk membantu mempromosi kempen Buy Muslim First (BMF) yang disalah tafsir sebagai gerakan memboikot produk kaum lain.

Turut dijangka menghangatkan persidangan adalah penjelasan berhubung tindakan diambil kerajaan bagi mengawal dan membanteras aktiviti penyeludupan barangan (transshipment) seperti beras dan gula.

Ia dibangkitkan oleh Chan Fong Hin (PH-Kota Kinabalu) yang mahukan Menteri Pengangkutan menyatakan tentang butiran pengecualian 54 barang daripada perlunya ‘Approved Permit’ (Permit Import).

Perkara lain dijangka mencuri tumpuan ialah soalan dibangkitkan Ahmad Fadhli Shaari (PAS-Pasir Mas) tentang rasional Kementerian Belia dan Sukan (KBS) melarang penggunaan logo KBS serta Logo Bulan Sukan Negara 2019 melainkan dimohon terlebih dahulu melalui Unit Komunikasi Korporat kementerian itu.

Sesi persidangan Dewan Rakyat kali ini dijadual berlangsung sehingga 5 Dis. — BERNAMA


LELAKI PANDU LAWAN ARUS UNTUK SAMBUT DEEPAVALI DIREMAN

TAPAH: Lelaki yang memandu melawan arus sehingga menyebabkan kemalangan tiga buah kenderaan di Lebuhraya Utara Selatan kelmarin direman tiga hari untuk membantu siasatan.

Perintah tahanan reman itu dikeluarkan Majistret Mohd Harith Mohd Mazlan di Mahkamah Majistret Tapah hari ini.

Semalam, pemandu kereta Perodua Axia berusia 34 tahun itu ditahan di rumahnya di Bidor, kira-kira jam 11 pagi.

Sebelum itu tular, suspek yang dikatakan ingin mengelak sekatan jalan raya (SJR) di Plaza Tol Sungkai memandu melawan arus sehingga mengakibatkan kemalangan di KM355.4 Lebuh Raya Utara Selatan, arah utara dekat Bidor.

Kemalangan dipercayai berlaku apabila T. Yugeswaran yang memandu dari Klang, Selangor ke Bidor untuk menyambut Deepavali melawan arus sejauh 1.4 kilometer dari KM354 di susur keluar Sungkai arah utara.

Sebuah Toyota Rush yang dipandu seorang lelaki di lorong kanan arah utara tidak sempat mengelak lalu bertembung dengan kereta dipandu suspek dan berpusing beberapa kali.

Sebuah lori treler yang membawa muatan sarung tangan juga tidak sempat mengelak lalu melanggar Perodua Axia itu.

Bagaimanapun, ketiga-tiga pemandu tidak mengalami kecederaan. – AlHijrah Online


POLIS SIASAT VIDEO TULAR PELAJAR BULI DI SEKOLAH

KAMPAR: Polis mengesahkan sudah membuka kertas siasatan berhubung kejadian kes buli membabitkan pelajar lelaki di sebuah sekolah asrama di Kuala Kangsar.

Ketua Polis Perak, Datuk Mior Farid Al Athrash Wahid berkata, pihaknya sudah mengambil maklum perkara itu dan sedang menjalankan siasatan terperinci.

“Saya telah mengarahkan PPD Kuala Kangsar untuk menjalankan siasatan bila kejadian ni berlaku, sebab kadang-kadang kejadian ni berlaku dah lama tetapi video baru diviralkan semula.

“Setakat ini, kami belum dapat beri pengesahan lagi, kita akan siasat dulu dan bila dapat maklumat kejadian berlaku di mana kita akan maklumkan,” katanya.

Beliau berkata demikian kepada media selepas Majlis Serah Terima Tugas Jawatan Ketua Polis Daerah Kampar dan Pengerusi PERKEP Daerah Kampar di Ibu Pejabat Polis Daerah (IPD) Kampar hari ini.

Menurut Mior, berdasarkan video yang dikongsi itu, memang jelas berlaku kejadian buli apabila mangsa ditumbuk di bahagian perut.

Sebelum ini, tular beberapa klip video di media sosial menunjukkan sekumpulan pelajar mengepung, menumbuk dan menyepak seorang pelajar di dalam bilik asrama. –AlHijrah Online